Številka: 35105-117/2018/46 1096-05

Datum: 4. 3. 2020

Dato: 117\_18 gd pc komenda kom infrastr 2. faza 2. etapa 1. del.doc

Ministrstvo za okolje in prostor izdaja na podlagi drugega odstavka 7. člena Gradbenega zakona (Uradni list RS, št. 61/17 in 72/17 – popr., v nadaljevanju GZ) v integralnem postopku izdaje gradbenega dovoljenja za gradnjo komunalne infrastrukture v PC Komenda - 2. faza 2. etapa 1. del, uvedenemna zahtevo investitorja PC Komenda d.o.o., Pod lipami 10, 1218 Komenda, ki ga po pooblastilu zastopata N-Invest d.o.o. Domžale, Slamnikarska cesta 1d, 1230 Domžale in IPSUM okoljske investicije, d.o.o., Ljubljanska cesta 72, 1230 Domžale, naslednje

GRADBENO DOVOLJENJE

1. Investitorju **PC Komenda d.o.o., Pod lipami 10, 1218 Komenda** se v integralnem postopku izda gradbeno dovoljenje za gradnjo **komunalne infrastrukture v PC Komenda - 2. faza 2. etapa 1. del** na zemljišču parcelnih št. 2130, 2131, 2137, 2279, 2280, 2281, 2287, 2288, vse k.o. 1905 Moste.
2. Gradnja po tem gradbenem dovoljenju obsega:

# Lokalna cesta B5

* vrsta gradnje: novogradnja
* klasifikacija objekta: CC-SI 21120 – Lokalne ceste in javne poti, nekategorizirane ceste in gozdne ceste
* zahtevnost objekta: manj zahteven objekt
* podaljšanje obstoječe ceste B5 v nadaljevanju obstoječega krožišča
* izvedba v dolžini: 130,0 m
* prečni prerez: 15,0 m (cestišče, hodnika za pešce, zelenici)
* izvedba uvozov do posameznih parcel
* odvajanje cestišča preko požiralnikov in meteorne kanalizacije v meteorno kanalizacijo
* ureditev brežin

# Komunalna infrastruktura

* vrsta gradnje: novogradnja
* klasifikacija objekta: CC-SI 22210 - Lokalni distribucijski plinovodi, CC-SI 22221 - Lokalni vodovodi za pitno vodo in tehnološko vodo, CC-SI 22231 - Cevovodi za odpadno vodo, CC-SI 22241 - Lokalni distribucijski elektroenergetski vodi, CC-SI 22242 - Lokalna dostopovna komunikacijska omrežja
* gradnja v območju podaljšanja ceste B5 v dolžini 130,0 m
* zahtevnost objekta: manj zahteven objekt
* podaljšanje obstoječe komunalne infrastrukture v coni: elektrika (SN in NN kabelska kanalizacija), plin, voda, telekomunikacija, javna razsvetljava z navezavo na obstoječe vode na zemljišču parcelne št. 2131 k.o. 1905 Moste
* podaljšanje fekalne in meteorne kanalizacije z navezavo na obstoječ meteorni in fekalni kanal na zemljišču parcelne št. 2130 k.o. 1905 Moste
* izvedba priključkov v dolžini 1,0 m na zemljiščih parcelnih št. 2137, 2279, 2280, 2281, 2287 in 2288, vse k.o. 1905 Moste

# Zunanja ureditev

* ureditev med gradnjo poškodovanih površin

# Gradbišče

* v območju predvidene gradnje; postavitev gradbiščnih objektov na zemljišču parcelne št. 2279 k.o. 1905 Moste
* dostop preko obstoječih javnih in internih cest cone

1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. **Projektna dokumentacija za pridobitev mnenj in gradbenega dovoljenja**, št. 219/18, oktober 2018, čistopis marec 2019, dopolnitev 1 z dne 18. 6. 2019 in dopolnitev 2 z dne 16. 9. 2019, izdelal N-Invest d. o. o. Domžale, Slamnikarska cesta 1d, 1230 Domžale (v nadaljevanju DGD),
3. **Poročilo o vplivih na okolje**, št. 335/18, november 2018, dopolnitev marec 2019, junij 2019 in september 2019, IPSUM, okoljske investicije, d. o. o., Ljubljanska cesta 72, 1230 Domžale (v nadaljevanju PVO).
4. K predmetni gradnji so podali mnenja pristojni organi in organizacije:

* mnenje št. 3407-322/2018-2-2 z dne 16. 11. 2018, Zavod za gozdove Slovenije, OE Ljubljana, Tržaška cesta 2, 1000 Ljubljana,
* mnenje št. 3501-0108/2018-9 z dne 22. 11. 2018 (javne razsvetljave), Občina Komenda, Zajčeva cesta 23, 1218 Komenda,
* mnenje št. 3501-0108/2018-10 z dne 22. 11. 2018, dopolnitev dne 27. 11. 2019 (cesta), Občina Komenda, Zajčeva cesta 23, 1218 Komenda,
* mnenje št. 3501-0108/2018-10 z dne 26. 11. 2018 (skladnost s PIA), Občina Komenda, Zajčeva cesta 23, 1218 Komenda,
* mnenje št. 3501-0108/2018-12 z dne 22. 11. 2018 (kanalizacija), Občina Komenda, Zajčeva cesta 23, 1218 Komenda,
* mnenje št. 3501-0108/2018-11 z dne 22. 11. 2018 (vodovod), Občina Komenda, Zajčeva cesta 23, 1218 Komenda,
* mnenje št. KOM-S823/18-B.Zupančič z dne 14. 11. 2018, Petrol, d.d. Ljubljana, Dunajska c. 50, 1527 Ljubljana,
* mnenje z dne 5. 11. 2018, SoftNet d.o.o., Borovec 2, IOC Trzin, 1236 Trzin,
* mnenje št. 1145135 z dne 15. 11. 2018, Elektro Ljubljana, d.d. Slovenska cesta 58, 1000 Ljubljana,
* mnenji št. 35403-7/2019-2 z dne 25. 4. 2019 in št. 35403-7/2019-4 z dne 5. 8. 2019, Agencija RS za okolje, Vojkova 1b, Ljubljana,
* mnenji št. 350-8/2018/3 z dne 14. 6. 2019 in št. 350-8/2018/10 z dne 29. 10. 2019, Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana,
* mnenje št. 35019-21/2019-3 z dne 23. 4. 2016, Direkcija RS za vode, Sektor območja Savinje, Mariborska cesta 88, 3000 Celje,
* mnenja št. 2-II-176/4-O-19/SR z dne 13. 5. 2019, št. 2-II-176/4-O-19/SR z dne 14. 8. 2019 in št. 2-II-176/4-O-19/SR z dne 18. 11. 2019, Zavod RS za varstvo narave OE Kranj, Planina 3, 4000 Kranj.

1. Za predmetno gradnjo je bila izvedena presoja vplivov na okolje na zemljiščih parc. št. 2130, 2131, 2137, 2279, 2280, 2281, 2287, 2288, vse k.o. 1905 Moste, iz katere izhaja da nameravana gradnja nima pomembnih škodljivih vplivov na okolje. Investitor (nosilec nameravanega posega) mora z namenom preprečitve, zmanjšanja ali odprave škodljivih vplivov na okolje, pri gradnji in uporabi objekta, poleg zahtev in ukrepov iz Odloka o lokacijskem načrtom območja 02/1 poslovno proizvodne cone Komenda – Ozka dela II. faza (Uradne objave Glasila občine Komenda št. 02/08, 03/14 – obvezna razlaga, 08/16) in drugih zakonsko predpisanih ukrepov, upoštevati tudi naslednje ukrepe in pogoje:
2. Varstvo ekosistemov, rastlinstva, živalstva in habitatnih tipov
   1. Čas gradnje

* na zemljiščih parc. št. 2355, 2356, 2358, 2359 in 2360, vse k.o. 1905 Moste je treba vzpostaviti šest mlak za dvoživke, prednostno hribske urhe (*Bombina variegata*);
* na območju Kancilijevih njiv na zemljiščih parc. št. 372/2, 368/2, 365 in 364/2, vse k.o. 1906 Suhadole je treba vzpostaviti ekstenzivni sadovnjak;
* na zemljišču parc. št. 372/2, k.o. 1906 Suhadole je treba urediti nadomestne habitate za hribskega urha (*Bombina variegata*), in sicer mlake v obliki periodičnega odpiranja površine z namenom, da na teh površinah zastaja voda;
* treba je zagotoviti vzdrževanje travniških površin z ogroženimi habitatnimi tipi na zemljiščih parc. št. 243 in 244, vse k.o. 1906 Suhadole;
* vsa dela, vezana na vzpostavitev nadomestnih habitatov, morajo biti opravljena pred začetkom gradnje, kar mora biti razvidno iz gradbenega dnevnika;
* najmanj 8 dni pred začetkom urejanja nadomestnih habitatov in pred začetkom gradnje je treba pisno obvestiti Zavod RS za varstvo narave, OE Kranj;
* pri urejanju nadomestnih habitatov in med gradnjo mora biti prisoten biolog, ki bo usmerjal urejanje nadomestnih habitatov na terenu in usmerjal gradnjo v primeru, da se izkaže, da določeni omilitveni ukrepi ne zadoščajo za zagotavljanje ugodnega stanja vrst in habitatnih tipov;
* med gradnjo je treba preprečiti prehod dvoživk na območje gradbišča, in sicer na način, da se postavijo varovalne ograje na meji gradbišča, in sicer na zunanjih robovih zemljišč parc. št. 2279, 2280, 2281, 2131, 2287 in 2288, vse k.o. 1905 Moste;
* varovalne ograje na meji gradbišča so lahko stalne ali začasne za čas gradnje. Začasne ograje morajo biti iz polivinila ali podobnega materiala, brez lukenj, pri dnu morajo biti vkopane v tla, v višino morajo meriti vsaj 50 cm. V kolikor se bo že v času gradnje postavljalo stalne ograje morajo biti le-te enake obstoječim ograjam v že obstoječi PC Komenda;
* zemljišča izven območja obravnavanega posega je treba ohranjati v naravnem stanju in se vanje med gradnjo in po njej ne sme posegati;
* posekano lesno maso z območja gradnje je treba odstraniti takoj;
* v času gradbenih del na zemljiščih parc. št. 2130, 2131, 2137, 2279, 2280, 2281, 2287, 2288, vse k.o. 1905 Moste je treba zagotoviti, da zaradi izvedbe nameravanega posega na iztoku zadrževalnika S1 ne nastajajo razmere neprekinjene kalnosti;
* pred začetkom gradnje je treba iz zadrževalnika S1 in S6 odstraniti rogoz vključno s koreninsko grudo.
  1. Čas obratovanja
* pri osvetljevanju novih stavbnih površin se morajo uporabiti svetilke, ki sevajo toplejšo svetlobo (do 2700 K);
* nova meja poslovne cone mora biti popolnoma ograjena, pri čemer je lahko ograja enaka obstoječi ograji v že obstoječi PC Komenda, in sicer žičnata ograja s polivinilom na spodnjem delu, ki preprečuje prehajanje dvoživk;
* na zemljišču parc. št. 2279, k.o. 1905 Moste se mora ograja postaviti v oddaljenosti 5 do 10 metrov od zadrževalnika S1;
* ograje je treba redno pregledovati, in sicer 1 x letno, pred obdobjem mrestenja, in po potrebi sanirati;
* enkrat letno je treba pokositi in očistiti metrski pas na zunanji strani ograje;
* iz zadrževalnikov S1 in S6 je treba štirikrat letno v celoti odstraniti rogoz in ostalo rastlinsko razrast, vključno z koreninsko grudo, pri čemer je treba odstranjeni rogoz takoj odstraniti z območja poslovne cone in ga predati v zabojnike za biološke odpadke oziroma v zbirni center za odpadke v občini Komenda;
* kolikor se izkaže, da je odstranjevanje rogoza učinkovito se frekvenco čiščenja zadrževalnikov lahko zmanjša;
* obstoječe nadomestne habitate (12 kotanj z vodo) za hribskega urha (*Bombina variegata*) na zemljišču parc. št. 372/2, k.o. 1906 Suhadole je treba ohranjati in redno vzdrževati, dokler novi nadomestni habitati za to vrsto ne bodo vzpostavljeni in na podlagi monitoringa dokazano učinkoviti;
* travnike na zemljišču parc. št. 243 in 244, obe k.o. 1906 Suhadole je treba vzdrževati na način, da se obe zemljišči pokosi vsako leto v septembru, v maju pa izmenično vsako drugo leto eno od zemljišč. Med 1. 6. in 31. 8. se košnje ne sme izvajati. Mejico med parcelama in vegetacijo ob melioracijskem jarku se mora ohraniti v obstoječem stanju. V primeru pojava invazivnih tujerodnih vrst rastlin se določi načrt obvladovanja, skupaj z Zavodom RS za varstvo narave, OE Kranj;
* kolikor se na podlagi spremljanja stanja izkaže, da obstoječi omilitveni ukrepi in nadomestni habitati niso ustrezni ali zadostni oziroma ne dosegajo ciljev, zaradi katerih so bili določeni, se določi drugačne oziroma alternativne ali dodatne omilitvene ukrepe;
* v primeru neizvajanja omilitvenih ukrepov ali vzdrževanja nadomestnih habitatov v času obratovanja PC Komenda je treba zagotoviti varstvo naravne vrednote s strani lokalne skupnosti oziroma nadomestno ukrepanje države v skladu s predpisom, ki ureja ohranjanje narave.

1. Varstvo kmetijskih zemljišč

* zaradi vzpostavitve ekstenzivnega sadovnjaka na območju Kancilijevih njiv se mora izvesti čiščenje določenih kmetijskih zemljišč v zaraščanju na območju občine Komenda na skupni površini 1,56 ha.

1. Varstvo tal v času gradnje:

* delavci na gradbišču morajo biti poučeni o nevarnosti izlitja goriva, motornega olja ali drugih nevarnih snovi v tla in o postopkih ravnanja v takšnih primerih;
* razlitje oziroma razsutje nevarnih snovi je treba takoj sanirati, in sicer onesnaženo mesto, če je to mogoče, najprej nevtralizirati, izkopati ves onesnaženi material, ga shraniti v neprepustne zaprte posode in skladiščiti do predaje pooblaščeni organizaciji za ravnanje s tovrstnimi odpadki;
* treba je preprečiti spiranje morebitnega razlitja oziroma razsutja nevarnih snovi zaradi padavin;
* točenje goriva, olja in maziv v gradbene stroje in naprave na območju gradbišča se mora izvajati na nepropustni utrjeni površini, in sicer z uporabo dovolj velike lovilne posode;
* servisno vzdrževalna dela na gradbenih strojih se morajo izvajati izven območja gradbišča, v ustrezno opremljenih servisnih delavnicah;
* izlivanje nevarnih in drugih tekočih odpadkov v tla ali v kanalizacijski sistem se ne sme izvajati
* skladiščenje vseh potencialno nevarnih snovi (gradbenih kemičnih sredstev, goriva in olja, itd.) se mora urediti v zaprtem prostoru ali pod nadstrešnico tako, da je zaščiten pred atmosferskimi vplivi, prav tako mora ta prostor imeti lovilno skledo z volumnom, ki omogoča zajem nevarnih snovi pri morebitnem razlitju ali raztrosu;
* za skladiščenje nevarnih snovi oziroma kemikalij se mora uporabljati originalna embalaža, posode za skladiščenje pa morajo biti zaprte in ustrezno označene (oznaka nevarnosti).

1. Varstvo površinskih voda

## Čas gradnje

* treba je zagotoviti, da se morebitna padavinska voda, ki bi zastajala na območju gradbišča, zadrži znotraj gradbišča in tako prepreči nenadzorovano odtekanje te vode izven gradbišča;
* zadržane padavinske vode na območju gradbišča, se morajo preko usedalnikov in filtrov prečrpavati v obstoječ sistem meteorne kanalizacije;
* treba je spremljati kalnost vode v meteornem sistemu in izvesti dodatne tehnične ukrepe v kolikor se izkaže, da ukrepi za zadrževanje padavinske vode na območju gradbišča, določeni s projektno dokumentacijo, niso zadostni;
* pranje koles tovornih vozil, ki bodo prihajala iz gradbišča se mora izvajati na že utrjenih površinah, pri čemer morajo biti vode, ki bodo nastajale kot posledica pranja koles, preko usedalnikov in filtrov speljane v obstoječ sistem meteorne kanalizacije;

## Čas obratovanja

* za zagotovitev dostopa do zadrževalnika S1 se mora na zemljišču parc. št. 2279, k.o. 1905 Moste ureditveno območje zemljišča zmanjšati za 5 do 10 metrski pas ob zadrževalniku S1;
* odvajanje padavinske odpadne vode s povoznih površin se mora izvajati preko standardiziranih lovilnikov olj, pri čemer morajo biti vse povozne površine izvedene za vodo neprepustno in v naklonu proti lovilnikom olj ter omejene z dvignjenimi robniki;
* lovilniki olj se morajo redno, in sicer 1 krat letno, pregledovati, čistiti in v primeru poškodb takoj sanirati;
* za ukrepanje v primeru izrednih dogodkov, kot so izlitje olj ali goriva, je treba pri čiščenju uporabljati sredstva ki se z vodo ne mešajo, da se lahko ločijo v lovilniku olj. Običajnih detergentov ali detergentov za pranje vozil se ne sme uporabljati;
* za potrebe ohranjanja vodnega režima v potoku je bil sprojektiran sistem zadrževalnikov, ki naj bi čim bolj posnemal naravno dinamiko odvajanja vode z območja v potok, zato se mora takšna dinamika ohranjati tudi ob odvajanju meteornih vod z zemljišč parc. št. 2131, 2137, 2287, 2288, 2279, 2280 in 2281, vse 1905 Moste v zadrževalnik S1;
* 1 do 2 krat letno se mora preveriti stanje in delovanje meteorne kanalizacije na območju celotne II. faze PC Komenda in po potrebi očistiti tiste dele, ki so z vidika ustreznega odvajanja odpadnih padavinskih voda potrebni čiščenja;
* treba je zamenjati koalescentne filtre na lovilniku olj ter jaške, v kolikor se ob pregledu meteorne kanalizacije izkaže, da je to potrebno;
* iz zadrževalnika 1. faze cone (ob objektu Lidl) in iz zadrževalnika S1 (2. faza cone) je treba izvesti izlov rib, pri čemer mora izlov rib izvesti pristojna inštitucija, o tem pa se mora izdelati poročilo;
* ob zadrževalniku 1. faze cone (ob objektu Lidl) in zadrževalniku S1 je treba postaviti opozorilni tablo, da je vlaganje rib v vodo prepovedano;
* v kolikor nadaljnje analize vode v zadrževalnikih S1 in S6 na merilnih mestih, ki so predvidene s spremljanjem stanja pokažejo, da vrednosti parametra BPK5 niso v okviru vrednosti 2-5,4 mg/L O2, drugi parametri pa bistveno odstopajo od vrednosti parametrov na referenčni točki, je treba nadalje z drugačnimi oziroma dodatnimi ukrepi zagotoviti, da iz zadrževalnikov odteka voda, ki je po kakovosti primerljiva vodi v neonesnaženem gozdnem potoku na referenčni točki.

1. Varstvo zraka v času gradnje

* hitrost tovornih vozil na gradbišču ne sme presegati 10 km/h;

1. Investitor mora pri nadaljnjem projektiranju, med gradnjo in uporabo objekta poleg pogojev navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci, navedeni v točki IV. izreka tega dovoljenja.
2. Za predmetno gradnjo je bila izvedena presoja sprejemljivosti v skladu s predpisi, ki urejajo ohranjanje narave. Nameravana gradnja nima škodljivih posledic za naravo ob upoštevanju pogojev, določenih v točki V./1 izreka tega dovoljenja.
3. Investitor mora v času obratovanja nameravanega posega oziroma celoten čas obratovanja celotne poslovne cone Komenda spremljati stanje učinkov posega, ukrepov za zmanjšanje vplivov in stanje dejavnikov oziroma zagotoviti spremljanje stanje okolja v naslednjem obsegu:

* treba je spremljati stanje obstoječih nadomestnih habitatov in novo opredeljenih nadomestnih habitatov ter zagotoviti njihovo vzdrževanje, kot je to določeno v Načrtu vzpostavitve nadomestnih habitatov za potrebe širitve Poslovne cone Komenda;
* pred cvetenjem rogoza je treba preveriti zadrževalnika S1 in S6 za pojavljanje rogoza;
* vsakoletno je treba spremljati pojavljanje rogoza v zadrževalniku S1 in S6 ter iztoku iz zadrževalnika S6 v območje Natura 2000 Zadnje struge pri Suhadolah, na način, da:
* se ga iz obeh zadrževalnikov odstrani s koreninsko grudo vred, sam rogoz pa preda kot zeleni odrez v zbirni center za odpadke v občini Komenda;
* v letu 2020 se pred cvetenjem popiše in oceni velikost zaplat rogoza v območju Natura 2000 Zadnje struge pri Suhadolah;
* v letih od 2021 dalje se vsakoletno popiše in oceni velikost zaplat rogoza v območju Natura območju Zadnje struge pri Suhadolah. V primeru, da se ugotovi, da se rogoz na območju Natura 2000 razrašča, je potrebno na podlagi kakovosti vode v zadrževalniku S6 ugotoviti vzrok razraščanja in ga pričeti takoj odpravljati;
* v primeru, da se po izlovu rib iz zadrževalnika 1. faze cone ter zadrževalnika S1 v obeh spet pojavljajo ribe, je treba izlov ponoviti enkrat letno toliko časa, da ribe v zadrževalnikih ne bodo več prisotne;
* za spremljanje stanja z vidika ekosistemov, rastlinstva, živalstva in habitatnih tipov je pomembno spremljanje stanja površinskih voda, ki je opisano v nadaljevanju;
* trikrat letno je treba spremljati kakovost vode na iztokih iz zadrževalnika S1 (GKY=463647.7 GKX=115869.8) in S6 (GKY=464173.8 GKX=115714.1) ter na referenčni točki na vodotoku Zadnje struge (GKY:464239 GKX:115502), in sicer:
* dinamika vzorčenja: enkrat po velikem nalivu (ko je veliko vode in prihaja do prelivanja), enkrat v času dolgotrajne suše (ko je vode malo) in enkrat v normalnih razmerah (normalno obratovanje),
* obseg parametrov odvzetih vzorcev: T, pH, kisik, neraztopljene snovi, usedljive snovi, Escherichia coli, Intestinalni enterokoki, elektroprevodnost, KPK, BPK5, TOC, NH4, NO3, NO2, SO4, Cl, Cd, Pb, Hg, mineralna olja, AOX, fenolni indeks, celokupni fosfor;

1. Investitor mora na gradbišču, ki je vir hrupa, zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje.
2. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
3. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
4. Posebni stroški za izdajo tega dovoljenja niso bili zaznamovani.

Obrazložitev:

N-Invest d.o.o. Domžale, Slamnikarska cesta 1d, 1230 Domžale je po pooblastilu investitorja PC Komenda d.o. o., Pod lipami 10, 1218 Komenda dne 29. 11. 2018 pri Ministrstvu za okolje in prostor podal zahtevo za izdajo gradbenega dovoljenja za gradnjo komunalne infrastrukture v PC Komenda - 2. faza 2. etapa 1. del. K vlogi je bila v skladu z 51. členom Gradbenega zakona (Uradni list RS, št. 61/17 in 72/17 – popr., v nadaljevanju GZ) priložena projektna dokumentacija za pridobitev mnenj in gradbenega dovoljenja in poročilo o vplivih na okolje, ki sta navedena v III. točki izreka tega gradbenega dovoljenja, ter mnenja pristojnih organov in organizacij, navedenih v točki IV. izreka tega dovoljenja, razen mnenj Agencije RS za okolje, Direkcije RS za vode, Zavoda RS za varstvo narave in Ministrstva za kmetijstvo, gozdarstvo in prehrano.

Pooblaščenec investitorjev je vlogo za izdajo gradbenega dovoljenja na zahtevo upravnega organa večkrat dopolnil, vloga je bila popolna dne 27. 11. 2019.

Upravni organ ugotavlja, da se zahtevek investitorja nanaša na gradnjo komunalne infrastrukture v PC Komenda - 2. faza 2. etapa 1. del, vse znotraj območja Poslovne cone Komenda (PC Komenda), na zemljiščih parcelnih št. 2130, 2131, 2137, 2067, 2279, 2280, 2281, 2287, 2288, vse k.o. 1905 Moste. Nameravani poseg bo izveden kot dograditev obstoječe dovozne ceste B5, v kateri bo izvedena komunalna infrastruktura v dolžini 130,0 m in priključki na zemljiščih parcelnih št. 2137, 2279, 2280, 2281, 2287 in 2288, vse k.o. 1905 Moste v dolžini 1,0 m. Območje PC Komenda je razdeljeno na več funkcionalnih celot, ki jih povezuje sistem internih prometnic. Od glavnega krožišča je v smeri jugovzhoda preko celotnega območja speljana primarna zbirna cesta na katero se priključujejo sekundarne in terciarne zbirne ceste. Po celotnem delu izvedenega dela poslovne cone je speljano omrežje javne razsvetljave, cevovoda za pitno in tehnološko vodo, kanalizacijski vodi in plinovod..

Upravni organ ugotavlja, da je nameravani poseg objekt z vplivi na okolje, za katerega je treba izvesti presojo vplivov na okolje. Obveznost presoje vplivov na okolje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15 in 26/17; v nadaljevanju Uredba o posegih v okolje). Presoja vplivov na okolje je v skladu s točko G.I.1 priloge 1 Uredbe o posegih v okolje obvezna kadar gre za posege, ki so namenjeni industrijskim dejavnostim iz poglavja C priloge (industrijske cone) 1 Uredbe o posegih v okolje, če presegajo 5 ha. Nadalje je presoja vplivov na okolje obvezna tudi za vrste posegov v okolje, če se zanje v predhodnem postopku ugotovi, da bi lahko imeli pomembne vplive na okolje. Iz zahteve investitorja izhaja, da je predmet nameravanega posega gradnja 2. faze 2. etape 1. dela prometne in komunalne infrastrukture za šest gradbenih parcel, in sicer na površini 2,2 ha, na funkcionalnih celotah F16 in F17 na območju PC Komenda z namenom njene širitve. Upravni organ ugotavlja, da je bil za nameravani poseg izveden predhodni postopek (sklep št. 35405-548/2017-19 z dne 15. 6. 2018, Agencija RS za okolje) v skladu s točko G.I.1 priloge 1 Uredbe o posegih v okolje v povezavi z drugim odstavkom 3. člena omenjene uredbe. Iz citiranega sklepa izhaja, da so, upoštevajoč lokacijo nameravanega posega (bližina varovanih območij narave, vodnih zemljišč – mokrišč), kumulativne vplive z obstoječo PC Komenda (odsotnost podatkov iz monitoringov, obstoječe že spremenjeno vegetacijsko stanje na obravnavanem območju in spremenjeno območje Natura 2000) in pričakovane vplive na spremembo vegetacije, stanje voda in vodna zemljišča – mokrišča, prepoznani pomembni vplivi nameravanega posega na okolje. Zato je bilo v predhodnem postopku v skladu z določili 51. a člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GS in 21/18 – ZNOrg, v nadaljevanju ZVO-1) s sklepom Agencije RS za okolje št. 35405-5482/2017-19 z dne 15. 6. 2018 odločeno, da je za obravnavani poseg potrebno izvesti presojo vplivov na okolje. Postopek se vodi kot integralni postopek v skladu s IV. poglavjem GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).

Upravni organ je, skladno z določbami 43. in 57. člena GZ, v postopku ugotovil:

1. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora. Obravnavana gradnja se nahaja v območju, ki se ureja z Lokacijskim načrtom območja 02/1 poslovno proizvodne cone Komenda – Ozka dela II. faza (Uradne objave Glasila občine Komenda št. 02/08, 03/14 – obvezna razlaga, 08/16, v nadaljevanju LN) v območju funkcionalnih enot FC 16 in 17. V 13. členu je med določeno, da mora biti območje prometno organizirano tako, da je omogočen dostop do vsake posamezne funkcionalne enote. Glavno prometnico območja predstavlja primarna zbirna cesta z oznako A, vzporedno z njo je določenih dvoje sekundarnih zbirnih cest z oznakama B1 in B2, vzporedno z njima pa proti robovom območja še troje terciarnih zbirnih cest z oznakami C1, C2 in C3. Na primarni cestni sistem so prečno načrtovane povezovalne ceste, dvoje primarnih z oznakama 2 in 3 ter dvoje sekundarnih z oznakama 1 in 4. Prometnici ključne hrbtenice območja, primarna zbirna cesta A in primarna povezovalna cesta 3 sta namenjeni pretoku največjega števila vozil, zato sta temu ustrezno dimenzionirani (širina vozišča 2 × 5,00 m z vmesnim ločevalnim zelenim pasom). Vsa pomembnejša križanja prometnic so načrtovana s krožnimi križišči. Ob voziščih, glede na pomembnost prometnic, je določen obojestranski pločnik širine 1,60 m, ob ključnih prometnicah od vozišča ločen s pasom zelenice. Za dostop do posameznih objektov so predvideni posamezni dovozi ustreznih širin in radijev za potrebne dovoze. Upravni organ ugotavlja, da se bosta območji FC 16 in FC 17 prometno navezovali na obstoječo navezovalno cesto C2 in preko te na primarno zbirno cesto A1. Nadalje upravni organ ugotavlja, da namerava investitor podaljšati obstoječo cesto B5 do zemljišč, namenjenih za gradnjo objektov, s ureditvijo obojestranskih pločnikov in zelenic, kar je v skladu z določili 13. člena. LN v 14. členu določa, da se morajo komunalne ureditve izvajati na način, ki zagotavlja ustrezno varstvo okolja, ustreza obrambno-zaščitnim zahtevam in so v skladu s predpisi, ki urejajo to področje. Pri izvedbi komunalnih ureditev je potrebno upoštevati zasnove upravljavcev posameznih gospodarskih infrastruktur. V projektni dokumentaciji za pridobitev gradbenega dovoljenja je potrebno upoštevati s pravilniki in mnenji nosilcev urejanja prostora predpisane medsebojne odmike med infrastrukturnimi vodi ter pogoje in smernice za priključitev na obstoječe sisteme komunalne infrastrukture. Vse sekundarno razvodno omrežje mora biti medsebojno usklajeno izvedeno v kabelski podzemni izvedbi in speljano vzporedno s potekom prometnic in dovozi k stavbam. Pod asfaltiranimi površinami je vse električne in telekomunikacijske vode obvezno položiti v kabelsko kanalizacijo. Načrtovana komunalna oprema gradbenih parcel obsega: dovoz, javni vodovod za sanitarno in požarno vodo, komunalno in meteorno kanalizacijo, elektriko, javno razsvetljavo, plin, CATV in telekomunikacijsko omrežje. Vse stavbe je potrebno obvezno priključiti na elektriko, vodovod, plin in kanalizacijo, vse gradbene parcele pa morajo imeti priključek na javno cesto. Upravni organ ugotavlja, da so bila pridobljena vsa potrebna pristojnih mnenjedajalcev. Investitor namerava izvesti komunalno infrastrukturo v kabelski izvedbi. Investitor namerava zemljišča, predvidena za gradnjo opremiti s elektriko (SN in NN kabelska kanalizacija), plinom, pitno vodo, hidrantnim omrežjem, telekomunikacijami, javno razsvetljavo in kanalizacijo odpadnih fekalne in meteornih vod, kar je v skladu z navedenimi določbami 14. člena LN. Nadalje LN določa ukrepe za varstvo okolja. Upravni organ ugotavlja, da iz DGD in PVO izhaja, da so navedene usmeritve upoštevane.
2. Dokumentacijo za pridobitev gradbenega dovoljenja sta podpisala projektant in vodja projekta, ki je bil v času izdelave dokumentacije vpisan v imenik pristojne poklicne zbornice; Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ, kar izhaja iz vpogleda v DGD in imenik pooblaščenih inženirjev.
3. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotavlja:
   1. K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje (Elektro Ljubljana, d.d., Občine Komenda, Petrol d.d., SoftNet d.o.o.). Iz mnenj, ki so navedena v IV. točki izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse pogoje mnenjedajalcev, k čemur je zavezan v točki VI. izreka tega dovoljenja.
   2. Ugotovitve v zvezi s področji, ki so tudi predmet presoje vplivov na okolje v integralnem postopku, so podane v točki 9.
4. Iz dokumentacije za pridobitev gradbenega dovoljenja in predloženih mnenj pristojnih mnenjedajalcev izhaja, da bo zagotovljena minimalna komunalna oskrba.
5. Za predmetno gradnjo je bila izvedena presoja sprejemljivosti v skladu s predpisi, ki urejajo ohranjanje narave. Upravni organ ugotavlja, da nameravana gradnja, ob upoštevanju v izreku določenih pogojev, s katerimi se odpravljajo ali preprečujejo pričakovani škodljivi vplivi nameravanega posega na naravo, ne bo škodljivo vplivala na varstvene cilje varovanega območja, njegovo celovitost in povezanost (ocena C). Podrobnejša obrazložitev v zvezi s tem je podana v točki 9.1 te obrazložitve.
6. Iz vpogleda v zemljiško knjigo in predloženih listin izhaja, da ima investitor v zemljiški knjigi vpisano lastninsko pravico pri zemljiščih parc. št.: 2131, 2137, 2279, 2280, 2281, 2287, 2288, vse k.o. 1905 Moste. Glede zemljišča parc. št. 2130, ki predstavlja cestno telo občinske ceste, je investitor v skladu z določilom tretjega odstavka 35. člena GZ preložil soglasje občine Komende št. 3501-0108/2018-15 z dne 27. 11. 2019.
7. Investitor za predmetno gradnjo ni dolžan plačati nadomestila za degradacijo in uzurpacijo prostora, ker gre za novogradnjo. V skladu z zakonom, ki ureja kmetijska zemljišča, investitor tudi ni zavezanec za plačilo odškodnine zaradi spremembe namembnosti kmetijskega zemljišča – vsa kmetijska zemljišča, na katerih je predvidena predmetna gradnja, imajo boniteto manjšo od 50 točk.
8. Investitor ni dolžan plačati komunalnega prispevka, skladno z Zakonom o urejanju prostora.
9. V tem integralnem postopku je upravni organ izvedel presojo vplivov na okolje in ugotovil ter ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Upravni organ je v postopku z dopisom št. 35105-117/2018/11 z dne 29. 3. 2019 zaprosil Agencijo RS za okolje, Direkcijo RS za vode, Zavod RS za varstvo narave in Ministrstvo za kmetijstvo, gozdarstvo in prehrano, Direktorat za kmetijstvo (v nadaljevanju MKGP) za mnenje o sprejemljivosti nameravane gradnje z vidika njihovih pristojnosti in morebitne pogoje, ki se nanašajo na izvedbo gradnje in uporabo objekta. Direkcija RS za okolje je dne 23. 4. 2019 podala mnenje št. 35019-21/2019-3, iz katerega izhaja, da je nameravana gradnja z vidika upravljanja z vodami sprejemljiva, ob upoštevanju ukrepov podanih v PVO oziroma Dodatku za presojo sprejemljivosti izvedbe posega na varovana območja. Na podlagi mnenj Agencije RS za okolje št. 35403-7/2019-2 z dne 25. 4. 2019, Zavoda RS za varstvo narave št. 2-II-176/4-O-19/SR z dne 13. 5. 2019 in št. 2-II-176/8-O-19/SR z dne 14. 8. 2019 ter MKGP št. 350-8/2018/3 z dne 14. 6. 2019 sta bila Projektna dokumentacija za pridobitev gradbenega dovoljenja (DGD) in Poročilo o vplivih na okolje (PVO) večkrat dopolnjena. Agencija RS za okolje je dne 5. 8. 2019 podala mnenje št. 35403-7/2019-4, iz katerega izhaja, da je nameravani poseg z vidika emisij v tla, vode, zrak, hrupa, svetlobnega onesnaževanja ter elektromagnetnega sevanja in ravnanja z odpadki sprejemljiv oziroma sprejemljiv ob upoštevanju pogojev, navedenih v PVO ter dodatnih pogojev, ki izhajajo iz navedenega mnenja. MKGP je dne 29. 10. 2019 podal pozitivno mnenje o sprejemljivosti nameravane gradnje št. 350-8/2018/10, ob upoštevanju pogoja v navedenem mnenju. Prav tako je Zavod RS za varstvo narave dne 18. 11. 2019 podal mnenje št. 2-II-176/16-O-19/SR, v katerem je ugotovljeno, da so vplivi nameravane gradnje na naravo sprejemljivi, ob upoštevanju vseh omilitvenih ukrepov in izvajanju načrtovanega monitoringa, ki izhajajo iz PVO, ter ob pogoju iz navedenega mnenja, ki se nanaša na popravek parc. št., zapisane v poglavju 7.2.2.2 PVO. Pri tem upravni organ ugotavlja, da je bilo prej omenjeno poglavje v PVO, glede na navedeni pogoj popravljeno.

Upravni organ je na podlagi vpogleda v DGD, PVO, ostalo dokumentacijo, Prostorski informacijski sistem in vsa pridobljena mnenja v zvezi s predmetno gradnjo ugotovil, da:

* se lokacija nameravanega posega nahaja na območju proizvodno poslovne cone Komenda na njenem skrajnem jugozahodnem delu, pri čemer je načrtovana gradnja v južnem in zahodnem delu omejena z gozdom, na severu in vzhodu pa jo zaokrožujejo obstoječe proizvodne površine;
* je bila za izgradnjo komunalne infrastrukture za območje Poslovne cone Komenda Ozka dela – II. faza s površino ureditvenega območja ca. 75,2 ha, ki je pomenila širitev in nadaljevanje obstoječih proizvodnih in obrtnih površin z območja poslovne cone Ozka dela – I. faza, izvedena presoja vplivov na okolje in izdano okoljevarstveno soglasje Agencije RS za okolje št. 35402-11/2008-34 z dne 13. 5. 2009;
* so bila iz prej navedenega okoljevarstvenega soglasja izvzeta zemljišča na jugozahodnem delu cone, na skupni površini 14,2 ha. Zemljišča, ki so predmet tega gradbenega dovoljenja in postopka presoje vplivov na okolje, predstavljajo del II. faze oziroma del izključenih zemljišč v skupni površini ca. 2,2 ha;
* je predmet presoje vplivov na okolje gradnja cestne in komunalne infrastrukture, in sicer podaljšanje ceste z oznako B5 v dolžini 130 m na zemljiščih parc. št. 2130 in 2131, k.o. 1905 Moste, pri čemer načrtovane ureditve obsegajo še gradnjo distribucijskega plinovoda, cevovoda za pitno in tehnološko vodo, cevovoda za odpadno fekalno in meteorno vodo, distribucijskega elektrovoda, elektrovoda za javno razsvetljavo in telekomunikacijskega voda. Za potrebe priključevanja novih objektov na vode komunalne infrastrukture se bodo izvedli tudi odcepi posamezne komunalne infrastrukture v dolžini 1 m na zemljiščih parc. št. 2137, 2279, 2280, 2281, 2287 in 2288, vse k.o. 1905 Moste. Zaradi nameravane gradnje je na predmetnih zemljiščih predviden tudi posek gozda;
* se predmetna gradnja navezuje na obstoječo PC Komenda in predstavlja širitev obstoječe cone oziroma t. i. 2. etapo, 1. del gradnje komunalne infrastrukture za Poslovno cono Komenda Ozka dela – II. faza, zato so bili v postopku presoje vplivov na okolje obravnavani kumulativni vplivi, kot posledica obratovanja že obstoječe poslovne cone in širitve poslovne cone (nameravane gradnje);
* na območju nameravane gradnje in v njeni neposredni bližini ni registriranih enot kulturne dediščine, prav tako načrtovane ureditve ne posegajo v vplivno območje enot kulturne dediščine;
* se na območju nameravane gradnje nahajajo gozdne površine, ki predstavljajo del večjega gozdnega kompleksa, ki se imenuje Kuharjev boršt. K predmetni gradnji je bilo pridobljeno mnenje Zavoda za gozdove Slovenije OE Ljubljana,št. 3407-322/2018-2-2 z dne 16. 11. 2018, iz katerega izhaja, da je nameravana gradnja z vidika posega v gozd oziroma gozdni prostor sprejemljiva;
* bodo vplivi, bodisi v času gradnje bodisi uporabe objekta, na tla, površinske vode, zrak, ekosisteme, rastlinstvo, živalstvo in habitatne tipe ter kmetijska zemljišča nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega dovoljenja in kot je obrazloženo v nadaljevanju;
* ostali vplivi v času gradnje in uporabe objekta so ocenjeni kot nebistveni oziroma jih ni, pri čemer je treba dosledno upoštevati tudi vse zahteve, predvidene v zakonskih in podzakonskih predpisih.
  1. Varstvo ekosistemov, rastlinstva, živalstva in habitatnih tipov

Za potrebe celovite presoje vplivov na okolje za komunalno infrastrukturo v Poslovno proizvodni coni Komenda Ozka dela – II. faza, ki je vključevala tudi obravnavano območje, so bili v letu 2006 izvedeni popisi rastlinskih, živalskih vrst in habitatnih tipov na velikosti približno 195 ha, med drugim tudi v 200 m pasu okoli območja poslovne cone. Evidentiranih je bilo 9 zavarovanih rastlinskih vrst in 6 zavarovanih vrst dvoživk ter 25 habitatnih tipov, med katerimi so bili tudi taki, ki se glede na Uredbo o habitatnih tipih (Uradni list RS, št. 112/03, 36/09 in 33/13; v nadaljevanju Uredba o habitatnih tipih) prednostno ohranjajo v ugodnem stanju.

Območje nameravanega posega in širše območje (predvsem v smeri jug in zahod) pretežno porašča gozd, pri čemer prevladujejo gozdne združbe kot so kisloljuben gozd rdečega bora (*Myrtillo-Pinetium*) – 85 % in Ilirski gozdovi hrastov in belega gabra (*Querco robori – Carpinetum*) – 15 %. Kisloljuben gozd rdečega bora se v manjši meri pojavlja zlasti na južnem delu nameravanega posega na zemljiščih parc. št. 2131, 2288, 2287 in deloma 2281, k.o 1905 Moste. Gozd na tem delu zemljišč prestavlja robno zaplato obsežnega sestoja rdečega bora, ki se nadaljuje v smeri proti naselju Vodice. Na območju zemljišč parc. št. 2137, 2279, 2280 in deloma 2281 se raztezajo odprte površine, kjer se v grmiščni plasti pojavljajo pionirske vrste grmovnic in mladih dreves, v podrasti pa uspevajo gosti sestoji orlove praproti. Naravovarstveno pomembnejših vrst in habitatnih tipov neposredno na območju nameravane gradnje in ureditev zemljišč ni bilo evidentiranih. Je pa širše območje (južno, jugovzhodno in jugozahodno) biotsko raznovrstno zelo pomembno, z več naravovarstveno pomembnejših površin, ki je lahko močno občutljivo na spremembe v okolju. Jugovzhodno od nameravane gradnje oziroma PC Komenda je opredeljeno ekološko pomembno območje Zadnje struge pri Suhadolah (ID 28200), katerega značilnost je obsežen sestoj črne jelše z veliko pestrostjo redkih in ogroženih rastlinskih vrst, vezanih na mokrišča, vključno s šotnimi mahovi, naravna vrednota Suhadole – mokrišče (ID 5393), kjer gre za mokrišče s šaševjem in jelševjem, ter posebno ohranitveno območje Zadnje struge pri Suhadolah (SI3000011).

Nameravani poseg pomeni širitev poslovne cone zaradi katere je v preteklosti že prišlo do nepovratnih posegov v naravo in tudi vplivov na širše območje soseščine. V času gradnje in po izgradnji Poslovne cone Komenda Ozka dela – II. faza je bilo zaradi ranljivosti širšega območja in za zagotavljanje biotske pestrosti vzpostavljeno spremljanje stanja narave. Za potrebe spremljanja stanja narave med obratovanjem PC Komenda je bil v letu 2011 izdelan Načrt monitoringa v fazi obratovanja za območje Poslovne cone Komenda, št. NM-2503-2011-KP, 9. 5. 2011, Center za kartografijo favne in flore (v nadaljevanju Načrt monitoringa), na podlagi katerega so bila, glede na pojavljanje naravovarstveno pomembnih rastlinskih vrst in habitatnih tipov na vplivnem območju PC Komenda (vzhodno, južno in zahodno v nekaj 100 m širokem pasu od roba PC Komenda), prepoznana in določena naravovarstveno pomembnejša podobmočja flore in habitatnih tipov, katerim se je v nadaljevanju spremljanja stanja posvetilo tudi največ pozornosti. Naknadno se je po pregledu terena v letu 2011, poleg odkritim naravovarstveno pomembnim podobmočjem, pozornost posvetila tudi dvema novo odkritima lokacijama, in sicer »sitčevje« - območje med »južnim barjem« in območjem Natura 2000, in »plinovod« - območje preseke nad plinovodom. Naravovarstveno pomembna oz. pomembnejša podobmočja na vplivnem območju PC Komenda so:

* kvalifikacijski habitatni tip 91E0\* Obrečna vrbovja, jelševja in jesenovja območja Natura 2000 Zadnje struge pri Suhadolah (*»Natura 2000 jelševje«*)*,*
* površine s kombinacijo habitatnih tipov *Prehodna barja x Mokrotni travniki z modro stožko* oziroma območja, kjer so bili popisani kljunasti šaš, mehurjasti šaš, okroglolistna rosika, ozkolistni munec, navadni mrzličnik in močvirski petoprstnik (*»Natura 2000 šašje«*)*,*
* prehodno barje Kljunasto šašje (*»Južno barje«*),
* območje na zahodnem delu, kjer je uspevala okroglolistna rosika (*»Severno barje«*),
* odprto območje občasnih izkopov gline, kjer se pojavlja kranjska sita (*»sitčevje«*),
* območje preseke nad plinovodom, kjer se pojavlja kranjska sita (*»plinovod«*).

Spremljanje stanja narave se je začelo v letu 2011 in nadaljevalo vsako naslednje leto do leta 2015, dejavnosti in ugotovitve spremljanja stanja narave v času obratovanja PC Komenda pa so povzete v faznih poročilih o spremljanju stanja narave med obratovanjem v PC Komenda. V naslednjih letih so bili (l. 2017, 2018) na nekaterih območjih nekajkrat opravljeni terenski ogledi.

Rastlinstvo in habitatni tipi

V letu 2011 je bilo na zgoraj naštetih naravovarstveno pomembnejših podobmočjih na vplivnem območju PC Komenda zabeleženih 245 različnih rastlinskih vrst, od tega 16 naravovarstveno pomembnih, ki so se pojavljale razstresene po vsem vplivnem območju PC Komenda. Prav tako je bilo prisotnih tudi nekaj invazivnih rastlinskih vrst.

* »Natura 2000 jelševje«

Območje predstavlja jelševje, ki je razvito vzdolž levega pritoka glavne struge potoka skozi območje Natura 2000 Zadnje struge pri Suhadolah (SI3000011). Gre za kvalifikacijski habitatni tip 91E0\* – Obrečna vrbovja, jelševja in jesenovja (mehkolesna loka) (*Alnus glutinosa* in *flaxinus excelsior* *(Alno-Padion, Alnion incanae, Salicion albae*) (Physis 44.33). Ta odrastek jelševja sega neposredno v območje PC Komenda in je bil ob izvajanju gradbenih del II. faze (Poslovna cona Komenda Ozka dela – II. faza) delno uničen in močno prizadet. Izvedena je bila sanacija z nasadom avtohtonih vrst, ki je v letu 2011 uspevala. Območje je bilo v vrhnjem skrajno SZ delu doline, zaradi neprimernega odvodnjavanja v času intenzivnih gradbenih del podvrženo tudi usedanju odplaknjenega gradbenega drobirja, kar je povzročilo delno odmiranje blazin šotnega mahu. V kasnejših letih plavljenje drobirja na območje Natura 2000 ni bilo več opaženo. V avgustu 2018 je bil opravljen terenski pregled območja Natura 2000, in sicer skupaj z območjem novo izkopanega odvodnika, ki je pokazal, da je na območju novo izkopanega odvodnika, ob kanalu, gosto razraščen rogoz, ki sega tudi preko kanala na območje Natura 2000. Rogoz se pojavlja predvsem na sončnih legah, na odprtem prostoru in ob gozdnem robu, razširjen pa je vse do gostega sestoja jelševja, ponekod se pojavlja že med jelševjem. Dolvodno od odvodnega kanala in na zahodni strani območja Natura 2000 se rogoz ne razrašča. Z visokim rogozom je zaraščena tudi površina zadrževalnika S6 s katerega se rogoz preko odvodnega kanala zadrževalnika tudi širi na območje Natura 2000.

* »Natura 2000 šašje«

Območje predstavljajo površine s kombinacijo habitatnih tipov *Prehodna barja x Mokrotni travniki z modro stožko* (Physis 54.5x37.311 in 54.5x37.311x44.33). Na vzhodnem robu tega območja je bil izkopan in zasut jarek, vendar ob pregledu območja v letu 2011, vrstna struktura ni pokazala, da bi bila katera izmednaravovarstveno pomembnih vrst zaradi jarka očitno prizadeta. Zaradi neprimernega odvodnjavanja v času intenzivnih gradbenih del je bilo območje podvrženo tudi usedanju odplaknjenega gradbenega drobirja. V kasnejših letih plavljenje drobirja na območje Natura 2000 ni bilo več opaženo. V letu 2012 ocene florističnegastanja ni bilo mogoče podati, saj je bilo območje zaradi obilnega deževja močno vodnato, prav tako v letu 2014. V letu2013 je bil na terenskem ogledu opazen mozaik močvirnih travnikov in jelševja, zaraščanje zjelševjem ni bilo opazno.

* »Južno barje«

Območje predstavlja prehodno barje *Kljunasto šašje* (Physis 54.53), ki se nahaja v uleknini južno od zadrževalnika S1. Gre za habitatni tip, ki se, glede na določila Uredbe o habitatnih tipih, prednostno ohranja v ugodnem stanju. Prehodno barje je pomembno rastišče okroglolistne rosike (*Drosera rotundifolia L*.), kljunastega šaša (*Carex rostrata*) in ozkolistnega munca (*Eriophorum* *angustifolium*). V letu 2015 je bilo na prehodnem barju sicer evidentiranih 15 rastlinskih vrst, od tega 4 naravovarstveno pomembne, in sicer kljunasti šaš, okroglolistna rosika, ozkolistni munec in bela kljunka. Vse navedene rastlinske vrste so uvrščene na Rdeči seznam ogroženih vrst Slovenije (Pravilnik o uvrstitvi ogroženih rastlinskih in živalskih vrst v rdeči seznam, Uradni list RS, št. [82/02](http://www.uradni-list.si/1/objava.jsp?sop=2002-01-4055) in [42/10](http://www.uradni-list.si/1/objava.jsp?sop=2010-01-2122); v nadaljevanju Pravilnik o uvrstitvi) in so označene kot ranljive vrste. Kljub prepovedi poseganja na to območje se je med gradnjo II. faze poslovne cone (Poslovna cona Komenda Ozka dela – II. faza) vanj poseglo in posekalo vsa drevesa. Posek dreves ni pomembno vplival na to območje, saj je okolica dobro porasla in zasenčena z grmovjem. Med območjem PC komenda in barjem leži tudi jarek ter plitva struga v gozdu, ki je bila v letu 2011 že porasla s šotnim mahom. Stanje barja je bilo v letu 2011 tako neprizadeto, saj bi bilo ob neposrednem vplivu delovanja cone zanesljivo prizadeta struga porasla s šotnim mahom. Del območja poraslega s šotnim mahom je namreč opredeljeno kot pomembno naravno pufersko območje, ki naj bi do neke mere varoval južno območje pred vplivi PC Komenda. Stanje prehodnega barja je bilo tudi v letu 2018 dobro.

* »Severno barje«

Območje leži izven območja neposrednega vpliva poslovne cone, že na ozemlju občine Vodice. Obsega majhno jaso, na kateri se je zaradi oligotrofne kisle glinaste podlage po odstranitvi površinskih plasti z gozdom in poglobitvi, ki je omogočila zastajanje vode, razvila združba prehodnega barja s šotnim mahom in okroglolistno rosiko ter nekaj acidofilnimi vrstami šašev in drugih ostričevk. Okroglolistna rosika na območju severnega barja v letu 2011 sicer ni bila evidentirana zaradi izrazitega vpliva klimatskih razmer, ki so bile v poletju 2011 ekstremne (sušno obdobje). V letu 2011 je bilo stanje območja »severno barje« slabše, vendar ne kot posledica neposrednega vpliva PC Komenda. Severno barje v naslednjih letih (do leta 2015) ni bilo več locirano, zato se lahko sklepa, da se je območje zaraslo.

* »Sitovje«

Gre za majhno območje sekundarnih mokrišč na mestu opuščenih glinokopnih jam, ki leži med »južnim barjem« in območjem Natura 2000. Na globoki glineni podlagi so občasne mehanske motnje, ki ustvarjajo nepravilen mikrorelief mokrišč, ustvarile odlične razmere za uspevanje populacije kranjske site (*Eleocharis carniolica*), ki je sicer na tem ozkem območju edina formalno prepoznavna naravovarstveno pomembna vrsta, vendar naj bi v letu 2011 novoodkrite populacije na širšem območju PC Komenda predstavljale največje znane in najbolj vitalne v Sloveniji. Poleg uvrstitve na Rdeči seznam (Pravilnik o uvrstitvi) v kategorijo ranljive vrste, jo kot evropsko pomembno vrsto obravnava tudi Habitatna direktiva (Direktiva sveta 92/43/EGS o ohranjanju naravnih habitatov ter prosto živečih živalskih in rastlinskih vrst). Na majhnem območju »sitovja« je bilo v letu 2011 namreč naštetih več 100 cvetočih poganjkov. Glede na zadnje podatke, v letu 2017 kranjska sita ni bila evidentirana. Zaradi preteklega kopanja gline in visokega vodostaja, brežine zaradi strmine niso bile primerne za razvoj kranjske site. Ker gre za ekološko zelo specifično vrsto pionirskih združb mokrišč na ilovnati podlagi, je tudi režim vzdrževanja ugodnega ohranitvenega stanja zahteven.

* »Plinovod«

Južno od PC Komenda se nahaja plinovod. Na tem območju preseke nad plinovodom, ki ga porašča mozaik vlagoljubnih travniških združb in visokih steblikovij, se lokalno v depresijah ali celo na blatnih tleh pojavljajo pionirkse združbe kranjske site. V letu 2011 se je na območju poleg kranjske site pojavljalo še nekaj drugih pomembnih rastlinskih vrst in sicer močvirski svišč (*Gentiana pneumonanthe L.*), navadna božja milost (*Gratiola officinalis L.*) in mehurjasti šaš (*Carex vesicaria L.*). V letu 2014 sta bila poleg kranjske site na območju evidentirana tudi jajčasta sita (*Eleocharis ovata*) in trpotčasti porečnik (*Alisma plantago-aquatica*). Kranjska sita je bila na območju plinovoda evidentirana tudi med terenskim ogledom v letu 2017, medtem ko se v letu 2018 prisotnost kranjske site na območju ni preverjala.

* Invazivne tujerodne vrste

V času od leta 2011 se je na razgaljenih, neizvedenih območjih na območju gradnje II. faze PC Komenda začel vzpostavljati vegetacijski pokrov. Na podlagi Načrta odstranjevanja invazivnih tujerodnih vrst za območje PC komenda (IPSUM d.o.o.) je bil v letu 2016 opravljen popis, ki je bil izveden v juniju in septembru. Popisane so bile sledeče invazivne tujerodne rastlinske vrste: kanadska zlata rozga (*Solidago canadensis*), enoletna suholetnica (*Erigeron annuus*), japonski dresnik (*Fallopia japonica*), pelinolistna žvrklja (ambrozija) (*Ambrosia artemisiifolia*), severnoameriške nebine (*Aster novi-belgii agg.*) in deljenolistna rudbekija (*Rudbeckia laciniata*). V istem letu so bile evidentirane tujerodne invazivne vrste odstranjene. Zadnje odstranjevanje je potekalo v letu 2017 (japonski dresnik, zlata rozga).

Živalstvo

* Dvoživke

Na širšem območju PC Komenda, na gozdnem območju Kuharjevega Boršta, je bil izveden inventar favne dvoživk in njihovih mrestišč. Gozdno območje Kuharjevega Boršta se nahaja v intenzivni kmetijski krajini, kjer, v kombinaciji z vodnimi in mokrotnimi travniki, predstavlja zatočišče za dvoživke širšega območja. Opuščeni glinokopi, različne depresije ter struge potokov predstavljajo idealna mesta za mrestišča dvoživk. V času inventarizacije je bilo evidentiranih 7 zavarovanih vrst dvoživk, in sicer navadni ali pisani močerad *(Salamandra salamandra),* navadna krastača *(Bufo bufo),* sekulja *(Rana temporaria),* rosnica ali sivka *(Rana dalmatina),* pisana žaba *(Pelophylax lessonae),* zelena žaba *(Rana Pelophylax* ki. *esculenta) in* hribski urh *(Bombina variegata),* ki predstavlja kvalifikacijsko vrsto območja Natura 2000 Zadnje struge pri Suhadolah*.* Potencialno bi se na območju lahko pojavljali še vrsti navadni pupek (*Lissotriton vulgaris*) in zelena rega (*Hyla arborea*). Vse naštete dvoživke so zakonsko zavarovane vrste (Uredba o zavarovanih prosto živečih živalskih vrstah, Uradni list RS, št. [46/04](http://www.uradni-list.si/1/objava.jsp?sop=2004-01-2216), [109/04](http://www.uradni-list.si/1/objava.jsp?sop=2004-01-4556), [84/05](http://www.uradni-list.si/1/objava.jsp?sop=2005-01-3673), [115/07](http://www.uradni-list.si/1/objava.jsp?sop=2007-01-5795), [32/08](http://www.uradni-list.si/1/objava.jsp?sop=2008-01-1223) – odl. US, [96/08](http://www.uradni-list.si/1/objava.jsp?sop=2008-01-4060), [36/09](http://www.uradni-list.si/1/objava.jsp?sop=2009-01-1712), [102/11](http://www.uradni-list.si/1/objava.jsp?sop=2011-01-4405), [15/14](http://www.uradni-list.si/1/objava.jsp?sop=2014-01-0503), [64/16](http://www.uradni-list.si/1/objava.jsp?sop=2016-01-2794) in 62/19) in uvrščene na Rdeči seznam (Pravilnik o uvrstitvi).

Zaradi gradnje Poslovne cone Komenda Ozka dela – II. faza so bili za dvoživke izvedeni določeni varstveni ukrepi. Za dvoživke se je vzpostavilo nadomestne habitate, in sicer se jih je umestilo na gozdnem robu, jugovzhodno od načrtovane PC Komenda. Uredilo se je tri skupine mlak s štirimi mlakami na skupino, z maksimalno globino 30-50 cm, širino in dolžino nekaj metrov. Površina vseh mlak skupaj je znašala 120 m2. Okoli območja zgrajene poslovne cone se je z namenom preprečitve prehajanja dvoživk na območje cone postavilo tudi ograje. Spremljanje stanja (od leta 2011 do 2015) v času obratovanja izgrajene Poslovne cone Komenda Ozka dela – II. faza je pokazalo, da so bili nadomestni habitati, ki so bili vzpostavljeni za dvoživke, funkcionalni le prvo leto po njihovi vzpostavitvi, v kasnejših letih so se mlake zarasle, poškodovana je bila betonitna polst, kar je povzročilo njihovo izsušitev. Zaradi tega se je izpeljalo več aktivnosti za izboljšanje delovanja nadomestnih habitatov. V letu 2017 so tako obstoječi nadomestni habitati ponovno delovali, kar je potrdil tudi terenski ogled v letu 2018. V vseh mlakah je bila prisotna voda in vsaj dva odrasla osebka rjave žabe. Zabeleženo je bilo tudi 14 mrestov. Nadomesti habitati so bili v dobrem stanju. Ograje okoli PC Komenda so bile po izgradnji v letu 2011 pravilno vkopane in primerno visoke. Vendar v naslednjih letih niso bile primerno vzdrževane (okolica ni bila čiščena in košena), prav tako so bile v letu 2015 poškodovane, zato niso več služile svoji funkciji. V letu 2017 se je izvedla sanacija poškodovanih ograj, tako so vse obstoječe ograje za preprečevanje prehoda dvoživk na območju PC Komenda ponovno uporabne in opravljajo svojo funkcijo. Spremljalo se je tudi stanje mrestišč oziroma stanje kopenskega habitata dvoživk na vplivnem območju PC Komenda. Ob popisu v letu 2010 so bili v manjših kotanjah, zlasti na območju opuščenih glinokopov, evidentirani mresti sekulj, rosnic in krastač. Mresti so se večinoma nahajali na območju izven cone, pogosto na gozdnem robu. Skupaj je bilo evidentirano 11 mrestišč. Med gradnjo Poslovne cone Komenda Ozka dela – II. faza so bila mrestišča na šestih lokacijah uničena, nekatera pa podvržena naravni sukcesiji. V naslednjih leti (do leta 2015) so bila mrestišča evidentirana le na nekaterih lokacijah, ki med gradnjo niso bila uničena. Npr. v letu 2014 in 2015 je bilo na območju glinokopnih jam najdenih preko 100 mrestov rjavih žab. Prav tako je bilo v letu 2014 identificiranih nekaj novih lokacij, zlasti znotraj PC Komenda. Predvideva se, da so dvoživke v coni prisotne in da se lokacije mrestišč iz leta v leta spreminjajo glede na odpiranje površin in zastajanje vode. V letu 2018 je bilo na območju »*sitovje*« evidentiranh preko 200 mrestov, mresti so bili zabeleženi tudi v nadomestnih habitatih. Dvoživke so v okolici PC Komenda pojavljajo na njim ustreznih habitatih.

* Ptice

Na širšem območju PC Komenda je bilo v preteklosti opaženih 90 vrst ptic. To so vrste, ki živijo v odprtih predelih (travniki, pašniki, njive), različnih tipih gozdov, sadovnjakih, naseljih, ob večjih vodnih telesih, itd. Na širšem območju PC Komenda uspeva strnjen gozd različnih drevesnih sestojev, ki je z vidika ptic bogato strukturiran v vertikalni in horizontalni smeri (jase). V gozdu so številne sušice, podrta drevesa in bogata zeliščna podrast. Mestoma so tla precej močvirna, kar se odraža tudi na tipu habitata. V obravnavanem gozdu bi, izmed do sedaj opaženih vrst, lahko gnezdilo vsaj 50 vrst ptic, ki jih najdemo na seznamih različnih slovenskih in evropskih varstveno pomembnih dokumentov.

* Plazilci, hrošči, metulji in ostalo

Predhodne sistematične raziskave razširjenosti plazilcev v okolici Vodic in Komende niso znane. Na osnovi splošne razširjenosti plazilcev v Sloveniji, starejših podatkov o razširjenosti plazilcev in poznavanja ekoloških zahtev posameznih vrst, bi na širšem obravnavanem območju teoretično lahko pričakovali 12 vrst plazilcev.

Prav tako na širšem območju ni bilo izvedenih popisov ali monitoringov za hrošče. Glede na ekološke razmere na območju okoliških gozdov PC Komenda bi bilo območje primeren habitat za rogača (*Lucanus cervus*), ki je splošno razširjena vrsta s stabilno populacijo, njihov razvoj pa poteka na različnih vrstah listopadnega drevja, določeni razvojni stadiji pa so za svoje preživetje vezani na les. Na območju ohranjene doline potoka LP7 je bila leta 2012, s pomočjo nastavljenih pasti, potrjena tudi prisotnost vrste močvirski krešič (*Carabus variolosus*), ki je prav tako splošno razširjena vrsta, vezana na močvirska okolja listnatih gozdov s prevladujočo črno jelšo, velikim jesenom, bukvijo in belim gabrom. Obe vrsti sta ogroženi in uvrščeni na Rdeči seznam (Pravilnik o uvrstitvi).

Na območju posega ni evidentiranih zavarovanih vrst metuljev. Je pa bil v širši okolici v letu 2008 izveden monitoring za vrsto močvirski cekinček (*Lycaena dispar*), ki je vezana na nižinske vlažne habitate, kot so močvirski in vlažni travniki, robovi poraslih jarkov, loke ter obrežja jezer in rek. V sklopu monitoringov v letih 2008, 2010 in 2016 so bile jase v gozdu pri Zadnjih Strugah ocenjene kot primeren habitat za močvirskega cekinčka, vendar na popisnem območju v času monitoringa v nobenem letu osebki niso bili zabeleženi. Na širšem območju PC Komenda je območje travnika, ki se nahaja Z od reke Pšate do kanala ocenjen tudi kot primeren habitat za vrsto strašničin mravljiščar (*Phengaris teleius*).

Na širšem območju PC Komenda je prisotnih tudi več vrst divjadi, nobena pa ne sodi med zavarovane in ogrožene. Na samem območju posega ni evidentiranih prezimovališč ali kotišč zavarovanih vrst netopirjev.

Območja varstva narave

Načrtovane ureditve ne posegajo na območja varstva narave. Se pa jugovzhodno od načrtovanih ureditev, v oddaljenosti ca. 500 nahajajo in prekrivajo:

* območje natura 2000 POO Zadnje struge pri Suhadolah (SI3000011), opredeljeno z Uredbo o posebnih varstvenih območjih (Uradni list RS, št. 49/04, 110/04, 59/07, 43/08, 8/12, 33/13, 35/13 popr., 39/13-Odl.US, 3/14, 21/16 in 47/18),
* naravna vrednota lokalnega pomena Suhadole - mokrišče, ID št. 5393, določena s Pravilnikom o določitvi in varstvu naravnih vrednot (Uradni list RS, št. 111/04, 70/06, 58/09, 93/10, 23/15 in 7/19) in
* ekološko pomembno območje Zadnje struge pri Suhadolah, ID območja 28200, določeno z Uredbo o ekološko pomembnih območjih (Uradni list RS, št. 48/04, 33/13, 99/13 in 47/18).

Načrtovane ureditve se glede na prilogo 2 Pravilnika o presoji sprejemljivosti vplivov izvedbe planov in posegov v naravo na varovana območja (Uradni list RS, št. 130/04, 53/06, 38/10 in 3/11; v nadaljevanju Pravilnik o presoji) tudi ne nahajajo v vplivnem območju Natura 2000 Zadnje struge pri Suhadolah. Vendar, kot izhaja iz obrazložitve Dodatka za presojo sprejemljivosti vplivov izvedbe posega na varovana območja za izgradnjo komunalne infrastrukture na območju PC Komenda – 2. faza / 2. etapa – 1. del, št. 335/18, oktober 2018, dopolnitev marec 2019, dopolnitev junij 2019, IPSUM, okoljske investicije, d. o. o., Ljubljanska cesta 72, 1230 Domžale (v nadaljevanju Dodatek), gre za poseg, ki je prostorsko in funkcionalno povezan z že obstoječo poslovno cono, ta pa je z odvodnjavanjem padavinskih voda neposredno povezana z območje Natura 2000. Glede na spremljanje stanja, predhodne ugotovitve in terenske oglede je bilo ugotovljeno, da obstoječa PC Komenda s predvideno širitvijo tudi kumulativno vpliva na območje Natura 2000, zato je za nameravani poseg, skladno s petim odstavkom 20. člena Pravilnika o presoji, območje daljinskega vpliva razširjeno. Prilagojeno območje daljinskega vpliva za nameravani poseg je tako opredeljeno na 1000 m za vse skupine. Iz navedenega izhaja, da je nameravani poseg načrtovan na območju daljinskega vpliva območje natura 2000 POO Zadnje struge pri Suhadolah.

Glede na zgoraj navedeno je na podlagi 105. člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg in 31/18; v nadaljevanju Zakon o ohranjanju narave) treba izvesti presojo sprejemljivosti nameravanega posega v naravo na varovana območja.

V obravnavanem primeru se je presoja sprejemljivosti posegov v naravo na varovana območja izvedla v integralnem postopku izdaje gradbenega dovoljenja. Upravni organ na podlagi proučitve ugotovitev Dodatka in, v obravnavanem postopku pridobljenega, strokovnega mnenja Zavoda RS za varstvo narave OE Kranj, št. 2-II-176/16-O-19/SR z dne 18. 11. 2019, ugotavlja, da so vplivi nameravane gradnje komunalne infrastrukture na območju PC Komenda – 2. faza 2. etapa 1. del ter skupni vplivi z že obstoječo PC Komenda, na kvalifikacijsko vrsto hribski urh (*Bombina variegata*) in habitatni tip 91E0\* – Obrečna vrbovja, jelševja in jesenovja (mehkolesna loka) (*Alnus glutinosa* in *flaxinus excelsior* *(Alno-Padion, Alnion incanae, Salicion albae*)) območja Natura 2000 POO Zadnje struge pri Suhadolah sprejemljivi in ocenjeni kot nebistveni ob upoštevanju omilitvenih ukrepov (ocena C).

9.1.a Pričakovani vplivi v času gradnje in pogoji

V času gradnje cestne in komunalne infrastrukture ter povezanih ureditev (posek gozda) bo prišlo tako do neposrednih vplivov, ki bodo trajni in začasni, kot tudi posrednih vplivov. Neposredni vplivi se bodo pojavili zlasti zaradi izgube habitatov prisotnih živalskih in rastlinskih vrst ter habitatnih tipov, posredni vpliv se bo pojavil zaradi vpliva hrupa in prašenja v času izvajanja gradbenih in zemeljskih del. Pričakovati je tudi kumulativni vpliv nameravanega posega z obstoječo cono na biotsko raznovrstnost ter daljinski vpliv na območje Natura 2000, ki se prekriva tudi z ekološko pomembnim območjem Zadnje struge pri Suhadolah in naravno vrednoto Suhadole – mokrišče.

Za potrebe gradnje in z namenom umestitve novih objektov na stavbna zemljišča bo najprej odstranjen gozdni pokrov na skupni površini 2,2 ha. Ker območje nameravane gradnje prerašča močno spremenjen gozd z drevesno zasnovo v kateri sicer prevladuje rdeči bor (85 %), sledijo pa mu črna jelša, hrast dob in smreka, se kljub trajni odstranitvi gozda, bistvenega vpliva na sestoje rdečega bora ne pričakuje, saj je posek gozda načrtovan na samem robu sestoja, kjer le-ta prehaja v odprte površine. Neposredno na območju nameravane gradnje tudi ni evidentiranih habitatnih tipov, ki bi se jih skladno z Uredbo o habitatnih tipih ohranjalo v ugodnem stanju. Ne glede na navedeno je treba po gradnji zagotoviti sanacijo gozdnega roba s primerno krajinsko ureditvijo oziroma na način, kot to določa 4. točka 24. člena LN.

Predviden poseg bo imel vpliv na gozdne vrste in na vrste, ki so vezane na gozd ter tudi vodne površine, in sicer dvoživke, ptice, hrošče, netopirje in divjad.

Zlasti se pričakuje vpliv na dvoživke, ki bo zaradi odstranitve gozda neposreden. Dvoživkam namreč območje Kuharjevega boršta skupaj z območjem Natura 2000, ekološko pomembnim območjem in naravno vrednoto, predstavlja pomemben življenjski prostor. Tudi za hribskega urha (*Bombina variegata*), ki predstavlja kvalifikacijsko vrsto območja Nature 2000 Zadnje struge pri Suhadolah in za katerega je značilna razpršena oblika poselitve habitata, bo zaradi izseka vegetacije na območju nameravanega posega, izgubljen potencialno primeren življenjski prostor, čeprav se območje nameravanega posega nahaja izven območja Natura 2000. Sama izguba gozdnih površin bo sicer relativno majhna. Na območju predvidenega poseka gozda namreč v večini ne gre za odrasel sestoj, ampak se pojavljajo zaraščajoče površine, ki jih preraščajo pionirske vrste grmovnic in mladih dreves (orlova praprot, topoli in vrbe). Poleg izgube habitata bo krčitev zaraščajočih gozdnih površin na območju predvidene gradnje oziroma širitve cone in njihova kasnejša pozidava povečala tudi fragmentacijo življenjskega prostora dvoživk in fragmentacijo habitata hribskega urha, ki ima na ohranjanje populacije vrst z razpršeno obliko poselitve velik učinek. Fragmentacija na lokalne populacije dvoživk vpliva predvsem z vidika ohranjanja vrste na območju. Čez območje nameravanega posega verjetno tudi migrirajo dvoživke med glinokopnimi jamami ter zadrževalnikom S1 in črnojelševjem. Za zmanjšanje vplivov na dvoživke, zlasti na izgubo habitata, ter za zagotavljanje ohranjanja stabilne populacije in mreže vodnih habitatov za hribskega urha, je načrtovana vzpostavitev nadomestnih habitatov za hribskega urha ter druge dvoživke, in sicer kot je predvideno z Načrtom vzpostavitve nadomestnih habitatov za potrebe širitve Poslovne cone Komenda, št.335/18, oktober 2018, dopolnitev februar 2019, junij 2019, september 2019, Ipsum, okoljske investicije, d.o.o. (v nadaljevanju Načrt vzpostavitve nadomestnih habitatov). Za zmanjšanje vpliva učinka fragmentacije je tudi pomembno, da je dvoživkam omogočeno prehajanje med glinokopnimi jamami na zahodu in črnojelševjem na območju potoka LP7 na vzhodu. Med glinokopnimi jamami in plinovodom se bo tako na zemljiščih parc. št. 2355, 2356, 2358, 2359 in 2360, vse k.o. 1905 Moste oblikovalo in vzpostavilo sistem šestih mlak za dvoživke (prednostno hribske urhe), ki bodo dvoživkam služile kot razmnoževalni habitat (mrestišča). Prav tako se bo obstoječe nadomestne habitate, in sicer 12 kotanj z vodo, na območju Kancilijevih njiv, na zemljišču parc. št. 372/2, k.o. 1906 Suhadole, nadomestilo in na novo oblikovalo, in sicer med obstoječim gozdom in načrtovanim ekstenzivnim sadovnjakom (mlake v obliki periodičnega odpiranja površine z namenom, da na teh površinah zastaja voda, območje pa uporabljajo hribski urhi in ostale zavarovane pionirske vrste).

V neposredni bližini zemljišč parc. št. 2287 in 2288, k.o. 1905 Moste, ki sta tudi predmet posega, in sicer na območju glinokopnih jam, so bili v preteklosti med drugim evidentirani mresti različnih vrst dvoživk v večjem številu. Na območju glinokopov je bila v več zaporednih letih zabeležena tudi kranjska sita. Gre za prepoznano naravovarstveno pomembno podobmočje flore in habitatnih tipov imenovano »sitčevje«. Med gradnjo je zato treba zagotoviti, da se na omenjeno območje na nikakršen način ne bo posegalo. Morebitno prehajanje dvoživk preko gradbišča v smeri zadrževalnika S1 oziroma črnega jelševja, v kolikor dvoživke v tej smeri prehajajo, bi predstavljalo tudi potencialen negativen vpliv na posamezne osebke dvoživk. Zaradi preference hribskega urha do odprtih površin brez vegetacije obstaja tudi možnost pojavljanja hribskega urha v lužah, ki bodo nastale kot posledica gradnje. Prehajanje dvoživk čez območje gradbišča je zato treba preprečiti, in sicer s postavitvijo ustreznih ograj okoli gradbišča. Na območju gradbišča pa je v primeru dlje trajajoče gradnje treba zagotoviti tudi, da na tleh ne bodo nastajale večje luže ali mlake, ki bi lahko predstavljale primeren razmnoževalni habitat za hribskega urha, kar zahteva določilo 26. člena LN.

Posek gozdne vegetacije bi imel na dvoživke tudi zelo velik vpliv v kolikor bi se le-ta izvajal v času njihove aktivnosti oziroma mrestenja, in sicer ko osebki migrirajo proti razmnoževalnim habitatom in ko samice v manjša vodna telesa in stoječe vode odlagajo jajčeca. Zato se mora z namenom ohranjanja vitalnih populacij dvoživk in preprečitvi uničenja zaroda na tem območju, obdobje poseka gozdne vegetacije nujno izogniti času mrestenja dvoživk. V 24. členu LN je navedeno, da se morajo začetna gozdarska dela (podiranje dreves) izvajati izven gnezditvenega obdobja ptic (gnezditveno obdobje je od februarja do septembra), kar sovpada z obdobjem, ko dvoživke niso aktivne. Ob upoštevanju zahteve iz LN se ocenjuje, da posek gozdne vegetacije ne bo imel bistvenega vpliva na populacije dvoživk. Prav tako se mora času mrestenja dvoživk izogniti tudi sama gradnja, kar je določeno v 26. členu LN.

Dvoživke za mrestenje med drugim uporabljajo tudi zadrževalnik S1 ter območje dolvodno od iztoka iz zadrževalnika, zato bi morebitno nepretrgano kaljenje vode zaradi izvajanja zemeljskih in gradbenih del nameravanega posega, ki bodo potekala v bližini zadrževalnika S1, lahko vplivalo tudi na slabšanje kvalitete njihovega potencialnega razmnoževalnega habitata, tudi habitata hribskega urha. Predvideno kontrolirano odvajanje padavinskih voda v času gradnje in omilitveni ukrepi za ohranjanje kakovosti tal in površinskih voda, določeni v točki V./3 in V./4.1 izreka tega dovoljenja, bodo zmanjšali tudi vpliv kalnosti vode na potencialni razmnoževalni habitat dvoživk in same dvoživke.

V času gradnje, zlasti sečnje vegetacije, se lahko pričakuje tudi posredni vpliv na ptice. Območje nameravanega posega namreč predstavlja potencialni gnezditveni habitat različnim vrstam ptic, zato se bo z načrtovanim posegom dostopna površina gnezditvenega habitata zmanjšala, vendar pa se bo, glede na velikost celotnega gozdnega kompleksa izgubila razmeroma majhna površina gnezditvenega habitata (širitev cone bo obsegala le ca 2,2 ha). Čas gradnje, zlasti posek gozda, pa je nujno treba prilagoditi času gnezdenja ptic, kot to določa drugi odstavek 24. člen LN.

Z zazidavo območja bo izgubljen del potencialno primernega habitata tudi za vrsto rogač, ki se lahko na območju potencialno pojavlja in močvirskega krešiča, katerega prisotnost je že bila v preteklosti potrjena na območju. Negativen vpliv na obe vrsti bi potencialno lahko pričakovali v kolikor bi posekana lesna masa ostala na območju toliko časa, da bi samice vanjo legle jajčeca, potem pa bi bila (skupaj z jajčeci) odstranjena. Zaradi tega je treba izsekano drevje po sečnji takoj umakniti iz območja. Obseg posega je glede na dostopen habitat, ki ga tvori gozdni kompleks na območju majhen in ne predstavlja večjega posega v obstoječ habitat hroščev (širitev cone obsegala le ca 2,2 ha). Pomembnega vpliva na populacije potencialno prisotnih vrst se zato ne pričakuje.

Gradnja bi lahko imela potencialen vpliv tudi na plazilce, in sicer zaradi izgube habitata za vse vrste plazilcev, ki živijo na obravnavnem območju posega. Vpliv na netopirje in divjad predstavlja zlasti sečnja gozda. Obseg posega je glede na dostopen habitat, ki ga tvori gozdni kompleks Kuharjevega boršta in območja Natura 2000, majhen, in ne predstavlja večjega posega v obstoječ habitat (širitev cone obsegala le ca 2,2 ha), zato se pomembnega vpliva na populacije prisotnih vrst plazilcev, netopirjev in divjadi ne pričakuje.

Ker se na širšem območju in v okolici PC Komenda nahajajo zavarovani habitatni tipi, prostor pa poseljujejo nekatere ogrožene in zavarovane vrste, je za ohranjanje ugodnega stanja okoliškega območja nujna tudi ohranitev mozaičnosti habitatov in razmerij med gozdnimi in ekstenzivnimi travniškimi površinami. Zaradi izseka gozda se bo tako na zemljiščih parc. št. 372/2, 368/2, 365 in 364/2, vse k. o. 1906 Suhadole, kjer so v namenski rabi opredeljene kmetijske površine, vzpostavil ekstenzivni sadovnjak na način in v obsegu kot je predvideno v Načrtu vzpostavitve nadomestnih habitatov. Ekstenzivni sadovnjak bodo sestavljale avtohtone sorte jablan ter hrušk, posamično pa se posadi divjo češnjo, navadni oreh in pravi kostanj. V grmovni plasti se posadijo plodonosne grmovne vrste (npr. rumeni in rdeči dren, črni bezeg, šipek, glog). Za zagotavljanje mozaičnosti širšega okolja PC Komenda je treba tudi zagotoviti obstoj mokrotnih travnikov v njeni bližini. Predviden je odkup in vzdrževanje travnikov na zemljišču parc. št. 243, k.o. 1906 Suhadole, ki bo pomenilo ohranitev ugodnega stanja ogroženega habitatnega tipa Oligotrofni mokrotni travniki z modro stožko in sorodne združbe (37.31) ter na zemljišču parc. št. 244, k.o. 1906 Suhadole, ki bo pomenilo potencialno izboljšanje habitatnega tipa Mokrotni in evtrofni travniki ali pašniki (37.2). Obstoj mokrotnih travnikov in njihovo vzdrževanje bo prav tako omililo negativen vpliv širitve cone na hribskega urha in preostale vrste, ki trenutno poseljujejo ali drugače uporabljajo deloma odprte površine v okolici zadrževalnika S1.

Na razgaljenih površinah se lahko po gradnji naselijo invazivne tujerodne rastlinske vrste, ki se hitro razširijo in negativno vplivajo na vse prisotne habitatne tipe. Invazivne tujerodne rastlinske vrste predstavljajo grožnjo naravnemu okolju, ker lahko prerastejo velike površine in popolnoma spremenijo naravne ekosisteme ter poslabšajo življenjske razmere za prisotne rastlinske in živalske vrste. Najbolj uspešno reševanje tega problema je zgodnje odkrivanje invazivnih vrst, saj je v teh primerih ukrepanje lažje in učinkovitejše, zato je treba upoštevati ukrepe za nadzor in preprečevanje širjenja invazivnih tujerodnih rastlinskih vrst kot je to predpisano v 26. členu LN.

Nameravana širitev PC Komenda se ne načrtuje v ožjem območju prehodnega barja oz. t.i. »južno prehodno barje«, zato območje in na tem območju evidentirane zavarovane rastlinske vrste ne bodo neposredno prizadete. So pa prehodna barja močno občutljiva na spremembe v hidrologiji. Izsuševanje ali spremenjena kakovost vode – dotok mineralno bogate površinske vode ima lahko na prehodno barje pomemben vpliv, zlasti na hidrološke, svetlobne in temperaturne pogoje na prehodnem barju. Celo ogrožen je lahko obstoj habitatnega tipa prehodnega barja, ki je pomembno rastišče zavarovanih rastlinskih vrst. Nameravani poseg na samo barje ne bo posegal, niti se ne bo posegalo v okoliško vegetacijo, kar bo omogočilo tudi preskrbo tal s hranili ter ohranilo obstoječo reliefno strukturo. Zemljišča, kjer bo potekala gradnja, tudi niso povezana s prehodnim barjem preko površinskih vodotokov, odvodnjavanje zemljišč pa bo urejeno v zadrževalnik S1. Iztok iz zadrževalnika S1 je urejen cca. 40 m jugozahodno od južnega barja in ni v stiku s prehodnim barjem. Prehodno barje namreč leži v manjši uleknini, proti iztoku pa se teren dviga in predstavlja bariero med stikom vode iz zadrževalnika s prehodnim barjem.

Po odstranitvi gozda bo gradbišče omejeno le na območje gradnje gospodarske javne infrastrukture, in sicer na zemljiščih parc. št. 2130 in 2131, k.o. 1905 Moste, pri čemer bodo gradbena dela obsegala odstranjevanje zemljine, izravnavanje terena, polaganje komunalne infrastrukture in urejanje prometne infrastrukture. Pri odstranitvi krovnih plasti in zemljine ter gradbenih delih lahko tako pride do onesnaženja in sprememb v količini površinskih vod in s tem do sprememb v hidroloških razmerah na območju površin, ki se tudi z območja obravnavane cone napajajo. Možen je posredni in daljinski vpliv zlasti na kvalifikacijski habitatni tip 91E0\* - Obrečna vrbovja, jelševja in jesenovja (mehkolesna loka) na območju Natura 2000 Zadnje struge pri Suhadolah, ki se nahaja jugovzhodno od zadrževalnika S1, ter tudi druge habitatne tipe, ki se glede na Uredbo o habitatnih tipih ohranjajo v ugodnem stanju in so vezani na ekološko pomembno območje Zadnje struge pri Suhadolah in območje Natura 2000. Hkrati se na tem območju nahaja tudi ekosistemska, botanična in zoološka naravna vrednota Suhadole – mokrišče. Trenutne hidrološke razmere na območju so regulirane s pomočjo zadrževalnika S1. Na kakovost habitatnih tipov in prej omenjenih območij bi v času gradnje lahko vplivala predvsem povečana količina površinskih vod in neposredno spiranje delcev z območja gradbišča in njegovega odplavljanja dolvodno zaradi izvajanja zemeljskih in gradbenih del, kar bi se odražalo v spremembi vegetacije. Spiranje kalne meteorne vode v zadrževalnik in dolvodno v območje naravne vrednote, ekološko pomembno območje in območje Natura 2000 bi lahko predstavljalo tudi kumulativni vpliv širitve cone in obstoječe PC Komenda, kjer mestoma lahko še vedno poteka gradnja. Na podlagi spremljanja stanja med gradnjo Poslovne cone Komenda Ozka dela – II. faza in v prvem letu obratovanja, ko je v večini cone še potekala gradnja, se je namreč izkazalo, da ima na ekosisteme, rastlinstvo, živalstvo in habitatne tipe vpliv prav izpiranje kalne vode preko zadrževalnikov in potoka LP7 v območje Natura 2000, naravno vrednoto in ekološko pomembno območje. Drobni delci gradbenega materiala in gline, ki se pojavljajo na območju gradnje, in bi se izpirali iz območja gradnje bi se usedali na obvodno rastlinje, kar lahko povzroči mehanske poškodbe rastlinja ter moti fiziološke procese rastlinja. V primeru izpiranja karbonatnega materiala pride do sprememb v pH, kar lahko povzroči celo odmiranje občutljivih rastlinskih vrst (šotni mah). Iz tega razloga je treba v celoti preprečiti izpiranje kalne meteorne vode z območja predvidene gradnje. V meteorno kanalizacijo in posledično zadrževalnik S1 se tako lahko izteka le meteorna voda brez drobnih delcev.

Za varstvo ekosistemov, rastlinstva, živalstva in njihovih habitatov na območju in v okolici nameravanega posega je upravni organ v točki V./1.1 izreka tega dovoljenja določil dodatne ukrepe oziroma pogoje v času gradnje. Z vzpostavitvijo nadomestnih habitatov se bo zmanjšal vpliv širitve cone na habitatne tipe in evidentirane vrste, zlasti vpliv izgube habitata, omilil se bo učinek fragmentacije na dvoživke zaradi pozidave območja, vzpostavljene bodo nove površine za pionirske vrste, ohranila se bo tudi mozaičnost habitatov in razmerij med gozdnimi in ekstenzivnimi travniškimi površinami. Postavitev ustreznih ograj za dvoživke bo preprečilo negativen vpliv na posamezne osebke, zaradi morebitnega prehajanja le-teh na območje gradbišča, prav tako se bo s postavitvijo ograj preprečilo fizično poseganje izven območja gradnje. Takojšna odstranitev posekane lesne mase z območja pa bo zmanjšala vpliv na potencialno prisotne hrošče na območju. Za preprečitev spiranja drobnih delcev v meteorno kanalizacijo oziroma izpiranja kalne in potencialno onesnažene vode z območja gradnje je predviden tehničen ukrep za odvodnjavanje vode z območja gradbišča, kot je podan v projektni dokumentaciji ter dodatni pogoji oziroma ukrepi kot so opisani v obrazložitvi točke 9.3. Varstvo tal in 9.4 Varstvo površinskih voda, določeni pa v točki V./3 in V./4.1 izreka tega dovoljenja. Ti pogoji veljajo tudi za varstvo ekosistemov, rastlinstva in habitatnih tipov, saj bo njihovo izvajanje preprečilo prehajanje onesnaževal, zlasti pa odplavljanje drobnega materiala dolvodno v potok in območje Natura 2000. Prav tako je treba upoštevati vse ukrepe za ohranjanje narave, ki so že določeni v 26. členu LN in se smiselno nanašajo na predmetni poseg.

Upravni organ je določil tudi ukrep zaradi celotne in skupne obremenitve okolja, ki se nanaša na odstranitev rogoza iz zadrževalnika S1 in S6. Na območje Natura 2000 se namreč širi in razrašča rogoz zaradi vplivov obstoječe PC Komenda, vsaka nadaljnja širitev cone pa bi lahko imela dodatne tovrstne negativne vplive, zato je pomembno, da se rogoz iz zadrževalnikov pred gradnjo odstrani.

9.1.b Pričakovani vplivi v času obratovanja in pogoji

Med obratovanjem nameravanega posega se lahko pojavi posredni in daljinski vpliv na naravovarstvena pomembnejša podobmočja, zlasti pa na t.i. »Natura 2000 jelševje« in »južno barje«, ki se nahajata jugovzhodno od zadrževalnika S1. Potencialni daljinski vpliv se lahko pojavi zaradi morebitne spremembe hidrološkega režima na zgoraj omenjenih območjih zaradi širitve cone, kar pomeni povečan dotok vode iz na novo urejenih asfaltiranih in drugih površin. Gre namreč za površine, ki se z območja cone napajajo. Odpadne padavinske vode z obravnavanega območja se bodo preko meteorne kanalizacije odvajale v obstoječ sistem zadrževalnikov, in sicer v zadrževalnik S1, ter naprej v ostanek potoka LP7, ki se steka v potok Zadnje struge. Trenutne hidrološke razmere so na območju »Natura 2000 jelševje« in »južno barje« regulirane s pomočjo obstoječega sistema zadrževalnikov. Za ohranjanje trenutnih ugodnih hidroloških razmer na območjih je tako treba zaradi na novo urejenih površin v coni v času obratovanja zagotoviti iztok vode iz zadrževalnika S1 na način, da se hidrološke razmere, t.j. vzdrževanje obstoječega režima talne vlage, na območju dolvodno ne bodo spremenile.

Potencialni vpliv zaradi širitve cone se lahko pojavi tudi zaradi neprimerne oziroma spremenjene kakovosti vode, zlasti spremembe dotoka hranil, ki se v naravovarstvena območja preko potoka steka iz zadrževalnikov. Morebitna povečana vsebnost organskih hranil in drugih snovi pomeni bistven potencialni negativni vpliv na habitatne tipe in floro na naravovarstvenih območjih, zlasti pa na območja prehodnih barij in jelševja. Vpliv obstoječe PC Komenda na naravo se namreč kaže v širjenju rogoza v območje Natura 2000, kar se je izkazalo preko rednih letnih monitoringov (od leta 2011 do 2015) ter terenskih ogledov Zavoda RS za varstvo narave, OE Kranj. Pred izgradnjo PC Komenda se rogoz namreč v območju Natura 2000 ni razraščal. Najverjetnejša razloga za razrast rogoza sta dva, in sicer, da se je rogoz, ki je v okolici PC Komenda prisotna vrsta in predstavlja tujerodno vrsto na območju, zaradi njemu ugodnih razmer, razrasel v zadrževalniku S6 ter se preko iztoka zadrževalnika razširil dolvodno v območje Natura 2000 ali pa iz zadrževalnikov odteka organsko bogatejša voda, kar ugodno vpliva na razrast rogoza v, sicer s hranili siromašnem, mokrišču. Prekomerno razraščanje rogoza lahko potencialno vodi v spremembe v vegetacijski strukturi varovanega območja in s tem do zmanjšanja zaplat varovanih habitatnih tipov. Širitev PC Komenda bi lahko imela dodatne tovrstne negativne vplive. Zaradi tega je nujna omejitev potencialnega kumulativnega vpliva širitve cone z obstoječo PC Komenda, in sicer na način, da se čisti zadrževalnike, odstranjuje rogoz ter izvaja nadaljnje spremljanje stanja.

V 26. členu LN je določen ukrep čiščenja zadrževalnika, ki zagotavlja stalnost kakovost in dotok vode na območje jelševja, in sicer v septembru, enkrat letno. Na podlagi spremljanja stanja rogoza na območju zadrževalnikov, zlasti zadrževalnikov S1 in S6, med leti 2011 do 2015 ter trenutnega stanja v naravi se ocenjuje, da se za bolj učinkovito preprečevanje širjenja rogoza, pogostost čiščenja rogoza v zadrževalnikih, izvaja večkrat, in sicer štirikrat letno. Pri tem čiščenje zadrževalnikov zajema tudi odstranitev koreninske grude rogoza. Namen čiščenja rogoza v zadrževalnikih S6 in S1 je preprečitev kumulativnega vpliva na območje Natura 2000, saj bo čiščenje pripomoglo k zmanjšanju plavljenja semen rogoza v območje Natura 2000. To pomeni, da se bo razraščanje rogoza v območju Natura 2000 predvidoma omejilo, čez čas pa zmanjšalo. Poleg čiščenja organske mase in rogoza, je treba zagotoviti, da bo kakovost vode, ki priteka v zadrževalnike in izteka iz njih ustrezna, in preprečiti dotok s hranili bogate vode na območje Natura 2000. Sočasno s tem je nujno tudi redno spremljanje kakovosti vode na iztokih iz zadrževalnika S1 in S6 ter na referenčni točki na vodotoku Zadnje struge (GKY:464239, GKX:115502) kot je to opisano v poglavju 9.4 Varstvo voda in določeno v točki VIII./ izreka tega dovoljenja, ter vsakoletno spremljanje pojavljanja rogoza v območju Natura 2000, mokrišču in zadrževalnikih, katerega namen je določiti ali so omilitveni ukrepi, ki se nanašajo na odstranjevanje rogoza, dolvodno v območje Natura 2000, učinkoviti. Kot alternativni ukrep rednemu čiščenju rogoza in druge rastlinske zarasti iz zadrževalnika S6 je možna trajnejša rešitev, in sicer z utrditvijo dna in bregov zadrževalnika. Ukrep je usmerjen v zmanjšanje kumulativnega vpliva nameravanega posega z obstoječo cono na varovana območja narave, v kolikor se tekom predpisanega spremljanja stanja izkaže, da redno čiščenje rogoza ne predstavlja ustrezne rešitve oziroma se z njim ne dosega ciljev zaradi katerih je bil ukrep podan. Utrditev brežin in dna zadrževalnika, ki se lahko izvede s kamenjem v betonu, z gladkim betonom ali pa z drugimi tehničnimi rešitvami, omogoča lažje letno čiščenje morebitne zarasti, ter hkrati zmanjša možnost razraščanja vegetacije na območju zadrževalnika. Glede na navedeno je ocenjeno, da izvedba nameravanega posega ne bo povzročila dodatnih bistvenih vplivov na biotsko raznovrstnost, naravno vrednoto in območje Natura 2000.

Neposrednega vpliva na naravovarstveno pomembno podobmočje »plinovod« in »severno barje« zaradi nameravanega posega ni pričakovati. Prav tako tudi ne kumulativnega vpliva z že obstoječo cono. Vpliv z območja cone, ki bi se odražal na rastlinskih vrstah na območju »plinovoda«, v letu 2011 ni bil viden, prav tako ni bil viden v naslednjih letih naravovarstvenega monitoringa. Na habitatne tipe na območju plinovoda vpliva predvsem vzdrževanje trase plinovoda in ne obratovanje PC Komenda. Najbolj opazen negativni vpliv na ohranjanje habitatnih tipov na območju »severnega barja« pa so imeli v letu 2011 neposredni posegi z gradbeno mehanizacijo v okolici, ter tudi daljša sušna obdobja.

Med obratovanjem nameravanega posega skupaj z obstoječo cono se lahko pojavi vpliv na populacije dvoživk, in sicer ob morebitnem onesnaženju površinskih voda, ki preko zadrževalnika S1 odtekajo skozi gozdni kompleks, ki se razteza južno od območja posega do območja Natura 2000. Pri tem se lahko pojavi vpliv na kvaliteto življenjskega okolja prisotnih vrst. Vpliv je mogoče preprečiti ob upoštevanju omilitvenih ukrepov, ki jih je upravni organ določil v točki V./4.2 izreka tega dovoljenja, nanašajo pa se na ohranjanje kakovosti površinskih voda. Možna je tudi izguba posameznih osebkov dvoživk zaradi morebitnega prehajanja le-teh na območje cone. Zaradi tega je treba preprečiti prehod dvoživk na območje poslovne cone in tako morebitni povoz dvoživk, in sicer s postavitvijo ustrezne zaščitne ograje, ki mora biti vzdrževana.

Na vplivnem območju PC Komenda, na območju Kancilijevih njiv se v obstoječem stanju že nahajajo nadomestni habitati za hribskega urha, in sicer 12 kotanj z vodo, ki bodo v okviru nameravanega posega pred pričetkom gradnje nadomeščeni in na novo oblikovani. Obstoječe nadomestne habitate je treba ohranjati in redno vzdrževati dokler novi nadomestni habitati za to vrsto ne bodo vzpostavljeni in na podlagi monitoringa dokazano učinkoviti. V sklopu vzpostavitve nadomestnih habitatov je za zagotavljanje mozaičnosti širšega okolja PC Komenda predviden tudi odkup in vzdrževanje travnikov na zemljiščih parc. št. 243 in 244, k.o. 1906 Suhadole. Te travniške površine je treba vzdrževati, pri čemer je treba vzdrževanje prilagoditi tako, da se upošteva sezonski dinamiki vrst močvirski cekinček (*Lycaena dispar*) in strašnični mravljiščar (*Phengaris teleius*).

Zaradi zunanje osvetlitve površin v okviru nameravanega posega se lahko pojavi tudi vpliv na nočno aktivne živalske vrste na območju. Svetloba ponoči namreč negativno vpliva na hranjenje, migracijo in razmnoževanje živalskih vrst. Viri svetlobe z velikimi emisijami UV svetlobe privlačijo žuželke in jih s tem motijo v razvojnem ciklu s čimer posledično pade njihova številčnost, kar vpliva na količino razpoložljivega plena za netopirje. Takšen negativen vpliv povzročajo predvsem svetila, ki sevajo nad vodoravnico in oddajajo svetlobo ultavijoličnega ali modrega spektra. Svetilke, ki imajo barvno temperaturo do 4000 ali celo 4500 K imajo velik delež modre barve, ki se v atmosferi siplje 16-krat bolj kot skrajno rdeča. Takšne svetilke zato povzročajo največ svetlobnega onesnaženja. Vpliv zunanje osvetlitve površin je mogoče zmanjšati s postavitvijo svetilk, ki sevajo toplejšo svetlobo. Za osvetlitev projektiranega cestnega odseka so tako predvidene LED cestne svetilke s svetlobo tople barve - 2700K.

Upravni organ je v točki V./1.2 izreka tega dovoljenja določil dodatne ukrepe oziroma pogoje za varstvo ekosistemov, rastlinstva, živalstva in njihovih habitatov na območju in v okolici nameravanega posega. Ukrepi oziroma pogoji so določeni zaradi preprečitve oziroma zmanjšanja vplivov predmetnega posega, prav tako pa tudi zaradi pričakovane celotne ali skupne obremenitve okolja, ki ga predstavlja nameravani poseg skupaj z že obstoječo cono. Postavitev ustreznih ograj za dvoživke na novi meji cone ter njihovo vzdrževanje bo preprečilo povoze in morebitno izgubo posameznih osebkov dvoživk, uporaba svetilk s toplejšo svetlobo bo zmanjšala vpliv na nočno aktivne živalske vrste na območju, z ustreznim vzdrževanjem travniških površin (zemljišča s parc. št. 243 in 244, k.o. 1906 Suhadole) pa bo vzpostavljeno ugodno stanje za obstoj mokrotnih travnikov in nanje vezanih vrst. Odstranjevanje rogoza bo preprečilo širjenje in razrast le-tega dolvodno na naravovarstveno pomembna območja. Hkrati je za ohranitev kvalifikacijskega habitatnega tipa območja Natura 2000 Zadnje struge pri Suhadolah ter drugih habitatnih tipov, ki so vezani na območje Nature 2000 in ekološko pomembno območje, upravni organ v točki V./4.2 izreka tega dovoljenja določil tudi pogoje oziroma ukrepe za varstvo površinskih voda, ki se nanašajo na zagotavljanje ustrezne kakovosti vode, ki priteka v in izteka iz zadrževalnikov oziroma na preprečitev iztekanja organsko bogate vode iz zadrževalnikov. Kakovost zbrane padavinske vode z območja cone, ki napaja naravovarstveno pomembna območja ima lahko namreč bistven vpliv na spreminjanje vegetacije na teh območjih.

V času obratovanja nameravanega posega oziroma celotne poslovne cone je zaradi ranljivosti prostora za zagotavljanje biotske pestrosti tudi nujno spremljanje stanja narave, kar je upravni organ določil v točki VIII./ izreka tega dovoljenja. Spremljanje stanja se nanaša na spremljanje učinkovitosti in uspešnosti omilitvenih ukrepov zlasti nadomestnih habitatov, spremljanje pojavljanja rogoza ter njegovo odstranjevanje, spremljanje pojavljanja rib v zadrževalnikih ter spremljanje stanja kakovosti površinskih voda. V kolikor pa se na podlagi izvedbe omilitvenih ukrepov in rednega spremljanja stanja s področja narave in površinskih vod izkaže, da obstoječi omilitveni ukrepi in nadomestni habitati niso ustrezni ali zadostni oziroma ne dosegajo ciljev, zaradi katerih so bili določeni, se določi drugačne oziroma alternativne ali dodatne omilitvene ukrepe.

Nadalje upravni organ tudi ugotavlja, da je treba zagotoviti varstvo naravne vrednote s strani lokalne skupnosti v skladu s 45. členom oziroma nadomestno ukrepanje države v skladu s 46. členom Zakona o ohranjanju narave, in sicer v primeru neizvajanja omilitvenih ukrepov ali vzdrževanja nadomestnih habitatov v času obratovanja predmetnega posega skupaj z obstoječo cono.

* 1. Varstvo kmetijskih zemljišč

Na območju kjer je predvidena izgradnja komunalne in prometne infrastrukture se ne nahajajo območja kmetijskih zemljišč. Vendar je v okviru omilitvenih ukrepov za varstvo ekosistemov, rastlinstva, živalstva in habitatnih tipov na zemljiščih parc. št. 372/2, 368/2, 365 in 364/2, vse k.o. 1906 Suhadole, zaradi nadomeščanja izgubljenih gozdnih površin, ki so hkrati naravovarstvenega pomena, predvidena vzpostavitev ekstenzivnega sadovnjaka. Ureditev ekstenzivnega sadovnjaka je predvidena na 70 % celotne površine zemljišč, na 30 % je predvidena ohranitev travniških površin. Namenska raba predmetnih zemljišč so najboljša kmetijska zemljišča, v dejanski rabi pa gre za trajni travnik (1300), kmetijsko zemljišče v zaraščanju (1410) in gozd (2000).

9.2.a Pričakovani vplivi v času gradnje in pogoji

V času gradnje komunalne in prometne infrastrukture neposrednega vpliva na kmetijska zemljišča ne bo, saj območje gradbišča ne posega na območja kmetijskih zemljišč. Posredni vpliv na kmetijska zemljišča predstavlja nadomeščanje izgubljenih gozdnih zemljišč, in sicer se bo na skupni površini 1,2 hana območju Kancilijevih njiv, kjer se že nahajajo obstoječi nadomestni habitati za hribskega urha vzpostavil še ekstenzivni sadovnjak. Območje Kancilijevih njiv se nahaja jugovzhodno od PC Komenda in je s treh strani obkroženo z gozdom. Gre za zemljišča parc. št. 372/2, 368/2, 365 in 364/2, vse k. o. 1906 Suhadole, ki se po namenski rabi uvrščajo med kmetijska zemljišča (K1) z razponom bonitete od 44, 48 in 56 bonitetnih točk. Po dejanski rabi je to območje opredeljeno kot površine trajnih travnikov. Z vzpostavitvijo ekstenzivnega sadovnjaka bodo te površine še naprej namenjene kmetijskim površinam, vendar pa intenzivna kmetijska dejavnost ne bo mogoča. Dolgoročen vpliv vzpostavitve ekstenzivnega sadovnjaka bo, da območje Kancilijevih njiv ne bo primerno za kmetijsko rabo kot trajni travnik. Vendar pa se kljub temu ohranja plansko opredeljena kmetijska raba površin, hkrati pa omogoča ohranitev ter delovanje nadomestnih habitatov za dvoživke.

Za omilitev vpliva vzpostavitve ekstenzivnega sadovnjaka na območju Kancilijevih njiv je upravni organ na podlagi mnenja MKGP, št. 350-8/2018/10 z dne 29. 10. 2019 v točki V./2 izreka tega dovoljenja določil ukrep, da se na območju občine Komenda izvede čiščenje zemljišč (parcel), ki so po namenski rabi opredeljena kot kmetijska zemljišča, v dejanski rabi pa gre za zemljišča v zaraščanju. Čiščenje zaraslih kmetijskih zemljišč pa se zagotovi na skupni površini 1,56 ha.

* 1. Varstvo tal

Na širšem območju nameravanega posega ravninsko območje prekrivajo kvartarne rečne usedline (zaglinjen prod, glina, konglomerat) debeline več deset metrov. Na območju poslovno proizvodne cone je debelina rečnih sedimentov okoli 60 m. Glede na rezultate geomehanskih raziskav, ki so bile izvedene leta 2005 se do globine 19 m nahajajo glina in zaglinjen prod, nato prod in konglomerat do globine 27 metrov in zopet glina in zaglinjen prod do globine 29,5 m. Glede na podatke pedološke karte se na območju posega nahajajo oglejena tla, ki jih sestavlja distričen, humusni hipoglej.

Na vplivnem območju PC Komenda se je v času obratovanja cone med leti 2011 in 2015 izvajalo spremljanje lastnosti tal na izbranih kemijskih in fizikalnih parametrih, in sicer na podlagi Načrta monitoringa, pri čemer so bile lokacije vzorčnih mest izbrane na podlagi strokovne presoje ter usklajevanja s strokovnjaki za floro, saj splošno kemijsko stanje tal, posredno vpliva tudi na stanje vegetacije. Obravnavana tla spadajo v oddelek hidromorfnih tal, z izjemo tal na peti lokaciji, ki spadajo v razred avtomorfnih tal, kjer je bil vzorec odvzet izven območja šotnih tal. Glavni dejavnik razvoja in lastnosti tal na območju lokacij monitoringa je bila voda ter vodni režim, ki sta hkrati pripomogla tudi k variabilnosti parametrov med posameznimi leti. V talnih vzorcih so bile opravljene analize pH v H2O in CaCl2, P2O5, K2O, organske snovi, ogljika ter parametrov kationske izmenjalne kapacitete (Ca, Mg, K, Na, H). Na podlagi opazovanja vodnega režima v tleh med leti ni bilo zaznati sprememb. Pet letni monitoring med leti 2011 in 2015 je pokazal na nespremenjeno stanje tal, po večini pa je šlo med leti za manjša odstopanja posameznih parametrov. Strokovna ocena stanja tal je bila ocenjena kot dobro.

9.3.a Pričakovani vplivi v času gradnje in pogoji

V času gradnje prometne in komunalne infrastrukture bodo vplivi na tla posledica odstranitve gozdnega pokrova ter izvajanja zemeljskih in gradbenih del.

Pred začetkom urejanja gospodarske javne infrastrukture bo treba na celotni površini, ki se namenja pozidavi in izgradnji komunalne infrastrukture, to je na površini 2,2 ha, odstraniti gozdni pokrov, pri čemer bo odstranjeno drevje, odpaden lesni material in vegetacijski pokrov. Odstranitev gozdnega pokrova na območju predvidenega posega predstavlja trajen vpliv na tla, saj bodo pri tem nastale nove odprte površine. Po odstranitvi gozda se v času gradnje lahko ob pojavu slabega vremena pojavi tudi posredni vpliv na kakovost tal, in sicer ob morebitnem nekontroliranem odtekanju padavinske vode in s tem nevarnih snovi ter materiala z območja gradbišča in predvidenih ureditev. Po odstranitvi gozda bo gradbišče sicer omejeno le na območje gradnje gospodarske javne infrastrukture.

Odstranitev gozdnega pokrova pomeni tudi neposredni vpliv na spremembo reliefa in posledično stabilnost tal. Odtekanje padavinske vode z neutrjenih površin na območju gradbišča lahko povzroči oblikovanje jarkov ob odtekanju vode, pri čemer lahko prihaja do erozije tal. Območje na katerem je predviden poseg je sicer ravninsko in ne leži na območju erozijskih nevarnosti, na območju gradbišča pa je za ohranjanje kakovosti tal predvideno urejeno odvodnjavanje padavinske vode (podrobneje opisano v točki 9.4.a obrazložitve), ki bo hkrati preprečilo tudi vpliv na pojav erozije. Ocenjuje se, da vpliv na stabilnost tal, z vidika erozijskega delovanja, zaradi značilnosti terena ter urejenega odvodnjavanja na območju gradbišča ne bo bistven. Na površinah, kjer ni predvidena ureditev komunalne ali prometne infrastrukture pa se bo, za ohranjanje reliefnih značilnosti območja, površine saniralo z ustrezno krajinsko ureditvijo.

Zaradi izkopov bo odstranjen rodovitni sloj tal, ki bo na območju nameravanega posega ponovno uporabljen za krajinsko ureditev, kar določa tudi 23. člen LN.

V času izvajanja zemeljskih in gradbenih so potencialno možne tudi emisije onesnaževal v tla v primeru izrednih dogodkov, kot so izlitje goriva maziv ali drugih nevarnih snovi iz gradbenih strojev ali tovornih vozil na območju gradbišča, kar bi lahko imelo vpliv na kakovost tal. Ob ustrezni organizaciji gradbišča in uporabi tehnično brezhibnih in vzdrževanih delovnih strojih in naprav, je možnost izlitja majhna. Je pa v primeru morebitnih izrednih situacij najpomembnejše takojšnje ukrepanje. Upravni organ je zato v točki V./3 izreka tega dovoljenja določil dodatne pogoje glede organizacije gradbišča, ki se nanašajo predvsem na preprečevanje razlitja, izpiranja ali izluževanja goriv, motornih olj ali drugih pri delu potrebnih nevarnih kemikalij v tla in s tem na preprečitev oziroma zmanjšanje tveganja onesnaženja tal.

V času gradnje bodo na območju gradbišča nastajali tudi gradbeni in drugi odpadki, neustrezno ravnanje z njimi pa bi lahko pomenilo potencialni in začasni vpliv, zlasti na kakovost tal. Predvidena količina nastalih odpadkov znaša 1.393 m3, pri čemer bo največ zemeljskega izkopa. Manjša količina se bo ponovno uporabila na območju gradbišča vsi ostali odpadki pa bodo oddani pooblaščenim zbiralcem / obdelovalcem odpadkov. Na gradbišču bo urejeno tudi ločeno zbiranje odpadkov. Pri ravnanju z odpadki na gradbišču je treba upoštevati veljavne predpise, ki podrobno določajo ravnanje z gradbenimi odpadki (Uredba o ravnanju z gradbenimi odpadki, ki nastanejo pri gradbenih delih, Uradni list RS, št. 34/08; Uredbo o obremenjevanju tal z vnašanjem odpadkov, Uradni list RS, št. 34/08 in 61/11), odpadki na splošno (Uredba o odpadkih, Uradni list RS, št. 37/15 in 69/15) in ravnanje s posebnimi vrstami odpadkov (npr. Uredba o ravnanju z embalažo in odpadno embalažo, Uradni list RS, št. [84/06](http://www.uradni-list.si/1/objava.jsp?sop=2006-01-3703), [106/06](http://www.uradni-list.si/1/objava.jsp?sop=2006-01-4543), [110/07](http://www.uradni-list.si/1/objava.jsp?sop=2007-01-5473), [67/11](http://www.uradni-list.si/1/objava.jsp?sop=2011-01-3043), [68/11 – popr.](http://www.uradni-list.si/1/objava.jsp?sop=2011-21-3054), [18/14](http://www.uradni-list.si/1/objava.jsp?sop=2014-01-0659), [57/15](http://www.uradni-list.si/1/objava.jsp?sop=2015-01-2395), [103/15](http://www.uradni-list.si/1/objava.jsp?sop=2015-01-4118), [2/16 – popr.](http://www.uradni-list.si/1/objava.jsp?sop=2016-21-0135), [35/17](http://www.uradni-list.si/1/objava.jsp?sop=2017-01-1927), [60/18](http://www.uradni-list.si/1/objava.jsp?sop=2018-01-2949), [68/18](http://www.uradni-list.si/1/objava.jsp?sop=2018-01-3393) in [84/18](http://www.uradni-list.si/1/objava.jsp?sop=2018-01-4120) – ZIURKOE; Uredbo o odpadnih oljih, Uradni list RS, št. 24/12, itd.).

Za varstvo tal je treba upoštevati tudi ukrepe za zaščito tal in voda v 23. in 25. členu LN.

Kumulativnih vplivov na tla v času gradnje ni pričakovati. Izvedeni del cone ima urejeno komunalno infrastrukturo. Prometne površine so asfaltirane in imajo urejeno odvodnjavanje padavinskih vod. Na območju nameravanega posega bo v času gradnje izvedeno odvodnjavanje, zato dodatnih bremenitev tal ne bo.

9.3.b Pričakovani vplivi v času obratovanja

V času obratovanja se bistvenih vplivov na tla ne pričakuje. Vse utrjene prometne površine bodo asfaltirane in urejene skladno s tehničnimi zahtevami. Na območju ureditve komunalne in prometne infrastrukture je predvideno odvodnjavanje odpadnih padavinskih voda preko meteorne kanalizacije, ki se zaključi na zadrževalniku S1. S tem bo preprečena površinska erozija zaradi padavinskih voda. Komunalne odpadne vode z območja bodo speljane v obstoječ kanalizacijski sistem, ki se zaključi s CČN Domžale – Kamnik. Kumulativnih vplivov na tla zaradi nameravanega posega z obstoječo PC Komenda v času obratovanja ni pričakovati.

* 1. Varstvo površinskih voda

Neposredno na območju nameravane gradnje in ureditvenih parcel ni površinskih vodotokov. Se pa obstoječa poslovna cona kot tudi predvidena širitev poslovne cone nahajata na območju povirja in vodozbirnega območja levega pritoka (imenovan LP7) potoka Zadnje struge. Potok Zadnje struge je edini stalni vodotok na širšem območju cone, ki pa ne teče znotraj območja cone, pač pa njegova struga poteka južno ob vznožju Koseškega hriba. Potok se iz območja mokrišča, ki se nahaja jugovzhodno od območja cone, steka proti vzhodu, kjer se po okoli 300 m zlije v reko Pšato. Celotno območje PC Komenda je torej urejeno na površinah, ki so napajale levi pritok vodotoka Zadnje struge. Skupen pretok levega pritoka LP7 pred izlivom v potok Zadnje struge, ki se steka iz območja cone preko mokrišča v potok, je pred izvedbo dela cone Ozka dela II. faza, v času srednjih vodostajev, znašal okoli 10 l/s. Za potrebe ohranjanja vodnega režima v potoku je bil tako zaradi gradnje Poslovne cone Komenda Ozka dela II. faza sprojektiran sistem zadrževalnikov, ki naj bi čim bolj posnemal naravno dinamiko odvajanja vode z območja v potok. Vzpostavljen je sistem več zadrževalnikov, neposreden iztok v potok LP7 in Zadnje struge pa imajo zadrževalniki S1, S3b in S6, pri čemer je S1 mokri zadrževalnik, S3b in S6 pa funkcionirata kot suha zadrževalnika, ki se napolnita le ob nalivu, voda pa se izprazni s časovnim zamikom.Zaradi prevelike zamočvirjenosti terena oz. sanacije hidrološkega režima na območju Natura 2000 je bil leta 2017 dodatno izkopan odvodnik iz zadrževalnika S6.

Padavinske vode z območja obstoječe PC Komenda, ki se zbirajo v zadrževalnikih padavinske vode, se tako s površin preko lovilcev olj stekajo v zadrževalnike in preko odvodnika in potokov najprej v razbremenilni kanal in nato v reko Pšato. Na omenjenih vodotokih ni stalnih merilnih mest za izvajanje meritev kakovosti površinskih voda, razen na reki Pšati, kjer je najbližje merilno mesto od nameravanega posega oddaljeno več kot 10 km zračne razdalje.

So pa bile konec meseca maja 2016 opravljene kontrolne meritve površinskih voda na potoku LP7 in potoku Zadnje struge ter tudi kontrolne meritve odpadnih voda iz zadrževalnikov S1, S6 in S3b. Rezultati so pokazali, da je bila vrednost biokemijske potrebe po kisiku BPK5, ki kaže na obremenjenost vode s hranili in organsko snovjo, pri vseh meritvah višja od 2,1 mg/L O2, najvišja, v zadrževalniku S6, in sicer 17 mg/L O2. Vrednosti parametra celotni organski ogljik – TOC, ki je primerljiv parametru BPK5, so bile manj kot 5 mg/L C, razen na potoku Zadnje struge 5,03 mg/L C in v zadrževalniku S6 18,4 mg/L C. Kontrolne meritve odpadnih voda iz zadrževalnikov, in sicer S1 in S6, so bile opravljene tudi v letu 2019 (Kontrolne meritve odpadnih vod za PC Komenda, št. 2114-19/55532-19/56575, junij 2019, Nacionalni laboratorij za zdravje, okolje in hrano, OE Kranj), pri čemer se je za organsko obremenitev površinskih voda uporabil parameter celotni organski ogljik – TOC, ki je znašal na iztoku iz zadrževalnika S1 6,9 mg/L C in na iztoku iz zadrževalnika S6 6,1 mg/L C. Vrednost kisika je bila 5,5 oziroma 6,2 mg/L O2, vrednost BPK5 pa na obeh iztokih manj kot 5 mg/L O2. Vrednosti TOC v letu 2005, to so izvedene meritve kakovosti površinske vode (potok Zadnje struge) v času umeščanja II. faze cone (Poslovna cona Komenda Ozka dela – II. faza), so znašale v juniju 5,1 oziroma v septembru 9,5 mg/L C, vrednosti kisika pa 5,4 (junij) oziroma 6,5 (september) mg/L O2.

Območje Poslovne cone Komenda Ozka dela II.faza ima urejeno tudi odvajanje in čiščenje odpadnih komunalnih voda, ki se preko suhih zadrževalnikov odvajajo na CČN Domžale – Kamnik.

Za potrebe ustreznega prostorskega načrtovanja z vidika preventivnega delovanja v primeru nastopa visokih voda na območju PC Komenda se je izvedla dopolnitev hidrološko – hidravlične analize poplavnega območja Pšate od Suhadol do občine Mengeš (Hidrološko - hidravlična presoja in karte poplavne nevarnosti za določitev poplavnih območij reke Pšate od Suhadol do občine Mengeš; P119/2011, julij 2011 – osnovna študija). Za dopolnitev osnovne študije se je izvedlo ponovno modeliranje in izračun z razširjenim območjem veljavnosti modela z upoštevanjem PC Komenda, izdelani sta bili karti poplavne nevarnosti in razredov poplavne nevarnosti, prav tako se je preveril možen vpliv zalednih voda severno od poslovne cone. Glede na dopolnjeno stanje poplavne nevarnosti se nameravana gradnja in celotno območje PC Komenda nahaja izven vseh razredov poplavne nevarnosti in dosega poplav s povratno dobo do 500 let, prav tako ni poplavno ogrožena z vidika zalednih voda severno od poslovne cone. Območje nameravane gradnje ni erozijsko ogroženo.

Lokacija nameravanega posega se sicer nahaja na območju vodnega telesa podzemne vode Savska kotlina in Ljubljansko barje z oznako VTPodV\_1001, katerega kemijsko stanje je po podatkih Agencije RS za okolje, vse od leta 2007 in do 2017, ocenjeno kot dobro. Lokacija nameravane gradnje se ne nahaja na vodovarstvenem območju. Najbližje vodovarstveno območje, določeno na občinskem nivoju meji na obstoječo poslovno cono in je od predmetne gradnje oddaljeno ca. 570 m severozahodno.

9.4.a Pričakovani vplivi v času gradnje in pogoji

V času gradnje prometne in komunalne infrastrukture se pričakuje vplive na površinske vode zlasti zaradi in v času izvajanja zemeljskih in tudi drugih gradbenih del. Po odstranitvi gozda bodo nastale nove odprte površine, zato je možen posredni vpliv na površinske vode, in sicer ob morebitnem nekontroliranem odtekanju padavinske vode z območja gradbišča.

Predvsem bi morebitno nekontrolirano odtekanje padavinske vode z območja gradbišča povzročilo začasen vpliv na ekološke in fizikalno – kemične parametre vode in posledično na kakovost površinskih voda. V času gradnje je namreč predvsem zaradi izvajanja zemeljskih in izkopnih del možno izpiranje gradbenega materiala, prašnih delcev ali škodljivih snovi v površinske vode, kar bi lahko povzročilo kalnost površinske vode. Matično podlago na območju sestavlja glina, zato ponikanje vode ni mogoče. Sprememba kakovosti površinske vode pa ima lahko bistven vpliv na zavarovane habitatne tipe in na varovano območje Natura 2000, ki se nahajajo v vplivnem območju nameravanega posega. Na podlagi spremljanja stanja med gradnjo II. faze poslovne cone (Poslovna cona Komenda Ozka dela – II. faza) in v prvem letu obratovanja, ko je v večini cone še potekala gradnja, se je že izkazalo, da ima na površinske vode vpliv izpiranje kalne vode preko zadrževalnikov in potoka LP7 dolvodno na močvirsko območje. Nameravan gradnja bi skupaj z obstoječo PC Komenda, kjer mestoma še vedno poteka gradnja, lahko predstavljala kumulativni vpliv na kakovost površinskih voda, in sicer s spiranjem kalne meteorne vode v zadrževalnike in dolvodno na območja mokrišč, in s tem na obvodno rastlinje, zlasti pa občutljive rastlinske vrste, kot je šotni mah. Zaradi tega je treba v celoti preprečiti izpiranje kalne meteorne vode z območja predmetne gradnje. V meteorno kanalizacijo in posledično v zadrževalnik S1 se tako lahko izteka le meteorna voda brez drobnih delcev.

Na območju gradbišča je zato v času gradnje predvideno urejeno odvodnjavanje padavinskih vod, in sicer v meteorno kanalizacijo, ki je povezana z zadrževalnikom S1. Odvodnjavanje padavinskih vod z območja gradbišča je treba speljati preko usedalnikov in filtrov. Izkop in vgradnja kanalizacijskih cevi zbirnih kanalov ter lovilca bencina in olj se bodo izvajali kontinuirano v suhem vremenu (izkop, vgradnja in zasutje). V primeru padavin se bo odpadna padavinska voda stekala v najnižjo točko cestnega koridorja, tj. drenažni jarek, kjer se bo vsa padavinska voda tudi zadržala in nato preko jarka iztekla v obstoječo meteorno kanalizacijo. Na koncu drenažne cevi je predviden lovilec bencina in olj. Drenažna cev bo obsuta z drenažnim peskom in ovita z geotekstilom, katerega funkcija je preprečitev vnosa finih frakcij v drenažni pesek okoli drenažne cevi oziroma v samo drenažno cev. Geotekstil, ki bo ovijal cev bo skupaj z drenažo opravljal tudi funkcijo usedalnika, zato dodatna ureditev oz. izgradnja usedalnika pri odvodnjavanju padavinske vode na območju gradbišča ni predvidena. V primeru padavin, ko drenažna cev še ne bi bila zgrajena oziroma priključena na lovilec bencina in olj ter naprej na že zgrajeno meteorno kanalizacijo znotraj cone, je možna zapolnitev gradbene jame s padavinsko vodo. V takem primeru se bo padavinsko vodo izčrpalo in po popolni osušitvi zemljine nadaljevalo z deli. Preden se bo začelo s prečrpavanjem »ujete« padavinske vode, se bo počakalo, da se glavnina delcev usede, oz. da se voda zbistri. Tako vodo se bo preko geotekstila prečrpalo na ozelenjeno območje ene od obravnavanih parcel, kjer se bo voda razlila in počasi infiltrirala v tla.

Z zgoraj opisano predvideno ureditvijo odvodnjavanja padavinskih voda z območja gradbišča je možno preprečiti nenadzorovano odtekanje padavinske vode z območja gradbišča, s čimer je možno preprečiti spiranje materiala in škodljivih snovi ter s tem kaljenje površinske vode. Odvodnjavanje padavinskih voda v času gradnje mora biti zato urejeno tako, kot je predvideno s projektno dokumentacijo, dodatne ukrepe oziroma pogoje pa je upravni organ določil v točki V./4.1. izreka tega dovoljenja. Za varstvo voda je treba upoštevati tudi ukrepe za zaščito voda v 25. členu LN.

Potencialno nevarnost za onesnaženje površinskih voda na vplivnem območju nameravane gradnje oziroma PC Komenda pomeni tudi sama vzpostavitev gradbišča in prisotnost gradbenih strojev ter tovornih vozil na območju gradbišča, pri čemer bi lahko prišlo do izrednih dogodkov, kot so izlitje goriva, maziv ali drugih nevarnih snovi v tla, ter morebitnega spiranja teh onesnaževal v površinske vode. Upravni organ je v točki V./3 izreka tega dovoljenja določil pogoje za primere izrednih dogodkov onesnaženja z naftnimi derivati, motornimi olji in drugimi nevarnimi snovmi, kot so opisani v obrazložitvi točke 9.3. Varstvo tal. Ti pogoji oziroma ukrepi veljajo tudi za varstvo površinskih voda, saj bo njihovo izvajanje preprečilo prehajanje onesnaževal v površinske vode v vplivnem območju PC Komenda.

Vpliv na kakovost voda bi lahko imel tudi vnos hranil, kar bi vplivalo na ekološke razmere površinskih voda. Izkopni material in zemljina ne bosta pripeljana z druge lokacije, zato se vpliva na vsebnost hranil v površinskih vodah v času gradnje ne pričakuje. Gradbišče bo opremljeno tudi sanitarijami.

Izvedba nameravanega posega v času gradnje ne bo imela vpliva na vodni režim površinskih vod. Količina vode potoka LP7, ki se steka preko zadrževalnika S1 v območje Natura 2000 je regulirana s pomočjo praga zadrževalnika S1 s čimer se zagotavlja ohranjanje vodnega režima potoka. Analiza merjenih podatkov vodostaja v zadrževalnikih od marca 2017 do oktobra 2017 (št. proj. P23/2016, oktober 2017, Inštitut za vodarstvo d.o.o, Hajdrihova 28a, 1000 Ljubljana, oktober 2017) je pokazala, da, suha zadrževalnika, iz katerih se voda preko talnih prepustov steka na območje Nature 2000, ne prelivata, medtem ko mokri zadrževalnik S1 preliva ob vsakem identificiranem izrazitem padavinskem dogodku, saj nima talnega izpusta. Noben zadrževalnik ni presegel svoje dimenzionirane kapacitete.

9.4.b Pričakovani vplivi v času obratovanja in pogoji

Vpliv na površinske vode v času obratovanja je vezan na odvajanje odpadnih padavinskih voda z obravnavanega območje preko meteorne kanalizacije v obstoječ sistem zadrževalnikov ter naprej v ostanek potoka LP7, ki se steka v potok Zadnje struge. Ponikanje vode na območju PC Komenda zaradi geološke sestave območja namreč ni mogoče. Vse utrjene površine (vozišče in spremljajoče površine) bodo asfaltirane. Ostale površine, ki niso namenjene prometu ali hoji pa bodo ustrezno krajinsko urejene. Voda z obravnavanega območja se bo preko meteorne kanalizacije in ustreznih lovilnikov olj vodila v sistem zadrževalnikov. Ker je celotno območje obstoječe cone urejeno na površinah, ki napajajo levi pritok LP7 vodotoka Zadnje struge, je bil za potrebe ohranjanja vodnega režima v potoku sprojektiran sistem zadrževalnikov, ki naj bi čim bolj posnemal naravno dinamiko odvajanja vode z območja v potok. Takšna dinamika se mora ohranjati tudi ob odvajanju meteornih vod z zemljišč, ki so predmet tega gradbenega dovoljenja, in sicer zemljišč parc. št. 2131, 2137, 2287, 2288, 2279, 2280 in 2281, vse k.o. 1905 Moste, v zadrževalnik S1. Zemljišče parc. št. 2130 je obstoječe krožišče, kamor se meteorna kanalizacija priključuje.

Izgradnja in obratovanje komunalne infrastrukture sicer ne predstavlja posega, ki bi kumulativno vplival na hidrološki režim površinskih vod na območju. Trenutni vodni režim iz zadrževalnika S1, kamor je predvidena odvodnja odpadne padavinske vode z območja posega, se vzdržuje s pomočjo

regulacije dotoka vode preko zapornega elementa in črpališča. Hitrost vodnega toka iz zadrževalnika S1 je za ohranjanje vodnega režima regulirana s hrapavim kamnom in betonskim zidcem, ki deluje kot difikator vodne energije. S tem se posnema tudi naravno dinamiko odvajanja vode z območja cone v potok LP7. Obstoječi zadrževalniki so tehnično načrtovani za skupno površino 75,22 ha oziroma na razmere v primeru izgradnje celotnega območja Poslovne cone Komenda Ozka dela – II. faza. Trenutni iztok vode iz zadrževalnika ohranja obstoječi vodni režim. Iztok iz zadrževalnika bi bilo potrebno prilagoditi le v primeru, da bi količina odpadnih padavinskih vod presegla kapacitete zadrževalnika S1. Primerjava modela padavinskih voda obstoječega stanja in modela z razširjenim delom (izvedbo nameravanega posega) v primeru obremenitev s padavinami z različnimi povratnimi dobami (Inštitut za vodarstvo d.o.o., št. proj. P374/19, junij 2019) je pokazala, da predvidena širitev cone sicer izkazuje dodatne hidrološko – hidravlične pritiske na sistem meteorne odvodnje, vendar je obseg dodatnih pritiskov zaradi teh količin v omejenem obsegu, ki v osnovi ne spreminja zasnove delovanja sistema in omogoča tudi v spremenjenih pogojih ustrezno delovanje sistema odvodnje padavinskih voda. Prilagajanje iztoka v tej fazi zato ni potrebno, saj bo le-ta tudi po nameravani gradnji ustrezen, kapaciteta zadrževalnika pa ne bo presežena.

Zaradi nameravanega posega lahko pride tudi do posrednega vpliva na kakovost površinskih vod, in sicer v primeru izrednih dogodkov kot so razlitje olj ali goriva. Za ukrepanje v takšnih primerih je treba pri čiščenju uporabljati sredstva ki se z vodo ne mešajo, da se lahko ločijo v lovilcu olj. Običajnih detergentov ali detergentov za pranje vozil se pod nobenimi pogoji ne sme uporabljati za čiščenje površin onesnaženih z gorivom ali oljem, saj lovilec olj s tako onesnaženo vodo ne more opravljati funkcije in bi gorivo nemoteno odteklo v meteorno kanalizacijo ter naprej v sistem zadrževalnikov in dolvodno v potok.

Potencialni vpliv obratovanja nameravanega posega, zlasti pa kumulativni vpliv širitve cone z obstoječo poslovno cono, je lahko tudi sprememba vodnega režima v tleh in sprememba kakovosti površinske vode na vplivnem območju PC Komenda, in sicer zaradi iztekanja padavinske vode iz zadrževalnikov naprej na območje mokrišč in potokov oziroma na območje Natura 2000, naravno vrednoto in ekološko pomembno območje. Kakovost vode, zlasti obremenitev z organsko snovjo, namreč pomembno vpliva tudi na habitatne tipe in floro v vplivnem območju PC Komenda. Zato je pomembno, da se padavinska voda v meteorne kanale spelje preko standardiziranih lovilnikov olj, katere se mora tudi redno pregledovati in čistiti. Preverjati pa je treba tudi stanje in delovanje meteorne kanalizacije ter jo sanirati v kolikor je to potrebno. Obstoječa PC Komenda namreč na mokrišče in kvalifikacijski habitatni tip območja Natura 2000, ki se pojavlja jugovzhodno od cone, vpliva zlasti preko širjenja in razrasta rogoza na tem območju, kar se je izkazalo preko rednih letnih monitoringov (od leta 2011 do 2015) ter terenskih ogledov Zavoda RS za varstvo narave, OE Kranj. Pred izgradnjo PC Komenda se rogoz na tem območju ni razraščal. Eden od možnih razlogov za razrast rogoza pa je odtekanje organsko bogatejše vode iz zadrževalnikov, kar ugodno vpliva na razrast rogoza v, sicer s hranili siromašnem, mokrišču. Parameter BPK5, kot parameter organske obremenitve površinskih voda v letu 2005 ni bil merjen. Primerjava parametra TOC, ki je primerljiv parametru BPK5, pa kaže, da vrednosti na iztokih iz zadrževalnikov S1 in S6 v letu 2019 niso bistveno večje kot pa so bile vrednosti v letu 2005 na potoku Zadnje struge. Kljub temu pa je bilo ob merjenju v letu 2016 opaziti večje odstopanje, tako parametra TOC kot BPK5 na iztoku iz zadrževalnika S6, kar kaže na, vsaj začasno, organsko obremenitev vode.

Vsaka nadaljnja širitev PC Komende bi tako lahko imela dodatne negativne vplive na kakovost površinske vode na vplivnem območju PC Komenda in posledično na spreminjanje vegetacije – nadaljnje razraščanje rogoza, zato je treba za omejitev potencialnega kumulativnega vpliva širitve cone z obstoječo PC Komenda nujno zagotoviti ustrezno kakovost vode, ki priteka in izteka iz zadrževalnikov in, ki bo primerljiva vodi v neonesnaženem gozdnem potoku. Pri tem je treba sočasno preverjati in redno spremljati, in sicer trikrat letno, kakovost vode na iztokih iz zadrževalnikov S1 in S6 ter na referenčni točki na vodotoku Zadnje struge (GKY:464239, GKX:115502). Namen spremljanja stanja kakovosti vode je zlasti ugotavljanje morebitnega povečanja organskih in drugih snovi v vodi, kot posledica obratovanja nameravanega posega skupaj z obstoječo PC Komenda in ne opredeljevanje onesnaženosti vode kot take. Namreč mejne vrednosti za odpadne padavinske vode, ki se zbirajo v zadrževalnikih in se nato stekajo v odvodnike s predpisi niso določene. Za vrednotenje kakovosti vode z vidika organske obremenitve vode je zato v okviru presoje, na podlagi empiričnih podatkov ter analiz stanja v letu 2005 in 2019, predlagano, da se uporabi parameter BPK5. Kot mejna vrednost parametra BPK5 pa je predlagana mejna vrednost razredov ekološkega stanja za splošne fizikalno-kemijske parametre za reke za »dobro ekološko stanje« iz priloge 7 Uredbe o stanju površinskih voda (Uradni list RS, št. [14/09](http://www.uradni-list.si/1/objava.jsp?sop=2009-01-0437), [98/10](http://www.uradni-list.si/1/objava.jsp?sop=2010-01-5091), [96/13](http://www.uradni-list.si/1/objava.jsp?sop=2013-01-3445) in [24/16](http://www.uradni-list.si/1/objava.jsp?sop=2016-01-0995)), t.j. 2-5,4 mg/L O2. Pri tem je kljub temu treba težiti k doseganju stanja, »zelo dobro ekološko stanje«, kjer je določena mejna vrednost za parameter BPK5 1,6-2,4 mg/L O2. Poleg zagotavljanja ustrezne kakovosti vode, ki izteka iz zadrževalnikov je nujno tudi čiščenje zadrževalnikov in odstranitev rogoza, skupaj s koreninsko grudo, kot je to določeno v točki V./1.2 izreka tega dovoljenja. V kolikor bi nadaljnje analize vode v zadrževalnikih S1 in S6 na merilnih mestih, ki so predvidene s spremljanjem stanja pokazale, da vrednosti parametra BPK5 v vodi presegajo mejno vrednost 2-5,4 mg/L O2, drugi parametri pa bistveno odstopajo od vrednosti parametrov na referenčni točki, je treba nadalje zagotoviti, da iz zadrževalnikov odteka voda, ki je po kakovosti primerljiva v neonesnaženem gozdnem potoku na referenčni točki. Možen je alternativni ukrep dodatnega čiščenja vode pred iztokom v območje Natura 2000 na rastlinski čistilni napravi, s čimer bi se dodatno zagotovilo ustrezno kakovost vode pred iztokom v območje Natura 2000.

V času obratovanja nameravanega posega je upravni organ v točki V./4.2 izreka tega dovoljenja določil dodatne ukrepe oziroma pogoje za varstvo površinskih voda, tudi v zvezi s pričakovano celotno ali skupno obremenitvijo okolja nameravanega posega z že obstoječo cono. Ukrepi oziroma pogoji se nanašajo zlasti na izboljšanje kakovostnega stanja vode in nadaljnje zagotavljanje ustrezne kakovosti vode, ki se izteka z območja nameravanega posega in z območja celotne cone v naravovarstvena pomembna območja oziroma območje Natura 2000, naravno vrednoto in ekološko pomembno območje. Nadalje je v točki VIII./ predpisana tudi dinamika in obseg spremljanja stanja kakovosti vode z namenom spremljanja morebitnih sprememb v kakovosti vode, in sicer v vsebnosti in količini različnih snovi v vodi, zlasti vsebnosti organskih hranil, ki predstavljajo bistven potencialni negativni vpliv na habitatne tipe in floro v vplivnem območju PC Komenda.

* 1. Varstvo zraka

Območje Občine Komenda, v kateri se bo izvajal nameravani poseg, je skladno z Uredbo o kakovosti zunanjega zraka (Uradni list RS, št. 9/11, 8/15, 66/18) glede na žveplov dioksid, dušikov dioksid, dušikove okside, delce PM10 in PM2,5, benzen, ogljikov monoksid ter benzo(a)piren, uvrščena v aglomeracijo SIC – celinsko območje, kjer so, glede na Odredbo o razvrstitvi območij, aglomeracij in podobmočij glede na onesnaženost zunanjega zraka (Uradni list RS, št. 38/17), ravni onesnaževal pod mejnimi vrednostmi. Ciljno vrednost presegajo ravni koncentracij ozona, zgornji ocenjevalni prag pa presegajo koncentracije delcev PM10, PM2,5 in benzo(a)pirena.

Viri onesnaževanja zraka na širšem območju posega so cestni promet (promet povezan s poslovno cono in promet na regionalni cesti II. reda (R2 413 Vodice – Moste), ki poteka severno tik ob poslovni coni), individualna kurišča, proizvodni procesi in kmetijska dejavnost (gnojenje). Stalna povečana onesnaženost zraka je prisotna ob večjih prometnicah in ob proizvodnih obratih v poslovni coni, v času kurilne sezone pa je povečana koncentracija onesnaževal, ki so posledica obratovanja kurilnih naprav. V bližini obravnavane lokacije ni drugih večjih virov onesnaževanja zraka. V PC Komenda tudi ni dejavnosti in naprav, ki lahko povzročijo onesnaževanje okolja večjega obsega (IED naprave) niti ni obratov manjšega ali večjega tveganja za okolje.

Na lokaciji nameravanega posega in v njegovi širši okolici sicer ni merilnega mesta za spremljanje kakovosti zunanjega zraka (najbližja stalna merilna mesta so v Kranju in v Ljubljani, ki za predmetni poseg niso relevantna).

9.5.a Pričakovani vplivi v času gradnje in pogoji

Povečan vpliv na kakovost zraka se lahko pričakuje predvsem v času trajanja gradbenih del, ko se bo vzpostavilo gradbišče in izvajala gradbena dela. Zlasti so možne povečane emisije delcev zaradi prašenja z območja gradbišča zaradi prevozov in delovanja gradbene mehanizacije, tovornih vozil in sečnje gozda. Pri uporabi gradbene mehanizacije in tovornih vozil bodo nastajale tudi emisije onesnaževal, ki izhajajo z izpušnimi plini iz motorjev z notranjim zgorevanjem.

Najprej je predvidena odstranitev gozdnega pokrova in vegetacije na površini ca. 2,2 ha. Nato bo gradbišče omejeno le na območje gradnje gospodarske javne infrastrukture na zemljiščih parc. št. 2130 in 2131, k.o. 1905 Moste. V času gradbenih del, ki obsegajo odstranjevanje zemljine (širok izkop), izravnavanje terena, polaganje komunalne infrastrukture in urejanje prometne infrastrukture, bodo vplivi v največji meri povezani s prometom tovornih vozil, ki se bodo usmerjali na regionalno cesto R2/413 Vodice – Moste. Do območja gradbišča bo potekala obstoječa asfaltirana pot. Na območju gradnje pa bo do zadnje faze gradnje infrastrukture, prisoten makadam. Hkrati bo odprto gradbišče celotne trase predvidene ceste.

Z namenom numerične določitve gradbišča na kakovost zraka je bila izračunana emisija delcev PM10 zaradi raznovrstnih gradbenih del na gradbišču, ki vključujejo izkope, nalaganje, prevoze, ipd. Najbolj intenzivna gradbena dela bodo potekala v fazi izvajanja zemeljskih del (odvažanje izkopanega materiala) ter dovažanja gramoznega materiala za potrebe izvedbe spodnjega ustroja. V najbolj intenzivni fazi gradnje, ki bo trajala ca. 8 dni, se glede na lastnost gradnje tako pričakuje 50 prevozov dnevno, kar pomeni 25 tovornih vozil dnevno (4,2 tovornih vozil na uro ob 12 urnem obratovanju gradbišča). Preostale dni se pričakuje 26 prevozov dnevno, kar pomeni 13 tovornih vozil dnevno (2,1 tovornih vozil na uro ob 12 urnem delovniku). Rezultati izračunov, kot posledica obratovanja gradbišča in prevozov po gradbiščnih cestah, so pokazali, da ne bo prišlo do največje skupne emisije delcev PM10, ki presega 0,1 kg/uro (emisija nad 0,1 kg/h bi pomenila znatne emisije, ki bi lahko povzročile bistveno poslabšanje zraka oz. čezmerno onesnaženost zraka z delci PM10). Izračun je namreč pokazal, da bo skupna povprečna letna urna emisija delcev PM10 znašala 0,0092 kg/h. Ocenjuje se, da se lahko emisija delcev zniža za okoli 30 % oziroma na 0,0064 kg/h, ob upoštevanju že predpisanih ukrepov iz Uredbe o preprečevanju in zmanjševanju emisije delcev iz gradbišč (Uradni list RS, št. 21/11; v nadaljevanju Uredba o gradbišču).

Za dodatno zmanjšanja negativnih vplivov razpršenih emisij prašnih delcev na kakovost zunanjega zraka je prav tako treba upoštevati zahteve Pravilnika o nalaganju in pritrjevanju tovora v cestnem prometu (Uradni list RS, št. 70/11; v nadaljevanju Pravilnik o tovoru), ukrepe za varstvo zraka določene v 29. členu LN (skladnost z emisijskimi normami pri gradbeni mehanizaciji in transportnih sredstvih ter vlaženje sipkih materialov, nezaščitenih površin in preprečevanje raznosa materiala z gradbišča, itd.) in dodatni omilitveni ukrep, ki ga je upravni organ določil v točki V./5 izreka tega dovoljenja na podlagi mnenja Agencije RS za okolje št. 35403-7/2019-4 z dne 5. 8. 2019, nanaša pa se na omejitev hitrosti vozil na gradbišču.

Glede na navedeno v času gradnje ni pričakovati znatnih emisij delcev PM10, ki bi lahko povzročile čezmerno onesnaženost zraka in bi lahko ogrožale zdravje ljudi. V neposredni bližini tudi ni stanovanjskih ali drugih varovanih objektov, gradbišče je delno omejeno z gozdnimi površinami, ki pomenijo zeleno bariero, delno pa z drugimi dejavnostmi na območju cone.

9.5.b Pričakovani vplivi v času obratovanja

Vir emisij onesnaževal in prašnih delcev bo v času obratovanja predstavljal dodaten promet osebnih in tovornih vozil, ki bo povezan z dejavnostmi, ki se bodo izvajale na načrtovanem območju širitve cone. Glede na velikost in število zemljišč (6 zemljišč), ki bodo po izgradnji komunalne infrastrukture predane svoji namembnosti je ocenjeno, da povečanje prometa ne bo bistveno vplivalo na obstoječo kakovost zraka. Ocenjeno je, da se bo s širitvijo cone povečalo število premikov vozil za 125 vozil v dnevnem času, od tega 50 osebnih vozil in 75 vozil težjih od 3,5 t ter 50 vozil v večernem času, od tega 30 osebnih vozil in 20 tovornih vozil, težjih od 3,5 t. V obstoječem stanju znaša gostota prometa na regionalni cesti Vodice – Moste 8.755 vozil (merilo mesto Žeje), kar pomeni da se bo PLDP na regionalni cesti skupno povečal največ za približno 1,4 %, in tako ne gre za bistveno povečanje prometa in nanj vezanih emisij.

Posredno bodo nastajale tudi emisije v zrak zaradi samih načrtovanih dejavnosti, ki se bodo umestile na načrtovano območje širitve cone (ogrevanje predvidenih objektov, tehnološki procesi, itd.). Vrste dejavnosti na območju predmetne širitve cone v času izdelave poročila o presoji vplivov na okolje niso bile znane, so pa v skladu z LN dovoljene, in sicer od poslovnih in trgovskih dejavnosti do proizvodnih, skladiščnih in storitvenih dejavnosti. Povečanje posrednih emisij zaradi dejavnosti, ki se bodo opravljale na novem delu cone je pričakovano vendar se ocenjuje, da to povečanje ne bo bistveno. Zaradi širitve cone bo prisoten tudi kumulativni vpliv z že obstoječo cono, vendar se prav tako ocenjuje, da se zaradi dodatne širitve cone, kakovost zraka na ožjem in širšem območju nameravanega posega ne bo bistveno spremenila in bodo vrednosti koncentracij onesnaževal v okolju zaradi obratovanja dejavnosti in vseh obstoječih virov v PC Komenda z veliko verjetnostjo pod mejnimi vrednostmi.

* 1. Upravni organ ugotavlja, da je treba za obratovanje gradbišča, ki je vir hrupa, v skladu s 6. točko prvega odstavka 11. člena Uredbe o hrupu zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Natančneje ocenjevanje hrupa določa Pravilnik o prvih meritvah in obratovalnem monitoringu za vire hrupa ter o pogojih za njegovo izvajanje (Uradni list RS, št. 105/08). Upravni organ je v točki IX. izreka tega dovoljenja tako določil izvajanje lastnega ocenjevanja hrupa za gradbišče, ki je vir hrupa.

Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-117/2018/41 z dne 26. 11. 2019 je bilo objavljeno na spletnih straneh e-uprave od 27. 11. 2019 do 27. 12. 2019), celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 27. 11. 2019 dalje. Iz spisne dokumentacije izhaja, da v določenem roku ni bilo podanih nobenih mnenj ali pripomb v zvezi z obravnavano gradnjo, prav tako v tem času nihče ni priglasil svoje udeležbe v postopek.

Upravni organ ugotavlja, da zaradi predmetne gradnje ne bodo prizadete pravice ali pravne koristi drugih oseb, ki bi jih moral upravni organ seznaniti o začetku postopka in jih povabiti k udeležbi z osebno vročitvijo. Do dneva izdaje te odločbe tudi niso priglasile udeležbe v postopek druge osebe, ki so bile povabljene k priglasitvi udeležbe z javnim naznanilom. Glede na navedeno upravni organ v postopku ni razpisal ustne obravnave.

Glede na zgoraj navedeno upravni organ ugotavlja, da je bilo na podlagi predložene dokumentacije in listin dejansko in pravno stanje predmetne zadeve popolno ugotovljeno, zato je bilo v skladu z določili GZ in ob upoštevanju določil Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GS in 21/18 – ZNOrg, v nadaljevanju ZVO-1) ter Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13) odločeno, kot je navedeno v izreku tega dovoljenja.

V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.

V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji določenimi v tem dovoljenju in dokumentaciji za izvedbo gradnje (60. člen GZ).

V skladu s 4. členom GZ je treba za novogradnjo, rekonstrukcijo in spremembo namembnosti imeti pravnomočno gradbeno dovoljenje in začetek gradnje prijaviti v skladu s 63. členom GZ. Prijava se vloži na obrazcu, ki je določen s Pravilnikom o podrobnejši vsebini dokumentacije in obrazcih, povezanih z graditvijo objektov (Uradni list RS št. 36/18, v nadaljevanju Pravilnik o dokumentaciji in obrazcih). K prijavi začetka gradnje mora investitor priložiti dokumentacijo za izvedbo gradnje in ostale priloge kot določa 63. člen GZ.

V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

Upravna taksa odmerjena po tarifni številki 1. in 40. Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16 in 30/18 – ZKZaš) je bila plačana.

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |  |
| --- | --- | --- |
|  |  | Sandi Rutar  vodja Sektorja za dovoljenja |

Postopek vodile:

|  |  |
| --- | --- |
| Tanja Šebek Šušteršič, univ.dipl.inž.arh.  Sekretarka |  |

|  |  |
| --- | --- |
| Helena Čebašek Dežman, univ.dipl.prav.  Podsekretarka |  |

|  |  |
| --- | --- |
| Sabina Gašperšič, univ.dipl.geog.  Podsekretarka |  |

Vročiti osebno - ZUP:

* N-Invest d.o.o. Domžale, Slamnikarska cesta 1d, 1230 Domžale, Slovenija
* IPSUM okoljske investicije d.o.o., Ljubljanska cesta 72, 1230 Domžale, Slovenija
* Občina Komenda, Zajčeva cesta 23, 1218 Komenda, [Slovenija](mailto:obcina@komenda.si)

Vročiti elektronsko:

* PC Komenda d.o.o., Pod lipami 10, 1218 Komenda
* Inšpektorat RS za okolje in prostor, Dunajska 58, 1000 Ljubljana, gp.irsop@gov.si
* Agencija RS za okolje, Vojkova 1b, 1000 Ljubljana, [gp.arso@gov.si](mailto:gp.arso@gov.si)
* Zavod RS za varstvo narave OE Kranj, Planina 3, 4000 Kranj, [zrsvnoekr@zrsvn.si](mailto:zrsvnoekr@zrsvn.si)
* Direkcija RS za vode, Sektor območja Savinje, Mariborska cesta 88, 3000 Celje, [gp.drsv-ce@gov.si](mailto:gp.drsv-ce@gov.si)
* Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana, gp.mkgp@gov.si
* Zavod za gozdove OE Ljubljana, Tržaška cesta 2, 1000 Ljubljana, [OELjubljana@zgs.si](mailto:OELjubljana@zgs.si)
* Petrol d.d. Ljubljana, Dunajska c. 50, 1527 Ljubljana, bostjan.zupancic@petrol.si
* SoftNet d.o.o., Borovec 2, IOC Trzin, 1236 Trzin, [info@softnet.si](mailto:info@softnet.si)
* Elektro Ljubljana d.d., Slovenska cesta 59, 1000 Ljubljana, info@elektro-ljubljana.si